 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

**Gilan Belediyesi**

**P R O C E S V E R B A L**

Nga Seanca e gjashtë (VII) e Kuvendit të Komunës së Gjilanit më 26.07.2019 me këtë:

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. Rekomandimet e Komitetit për Politikë dhe Financa:
   1. Raporti i punës për periudhën Janar-Qershor 2019 i Kryetarit të Komunës
   2. Raporti financiar për periudhën Janar-Qershor 2019
   3. Raporti i Auditorit të përgjithshëm për vitin 2018
   4. Propozim vendimi për ndryshimin e destinimit të planifikuar në parcelat kadastrale me nr.: 2282-0, 2277-1, 2278-1, 2278-4, 2280-1, 2281-1, 2276-2, 2276-3 dhe 2276-4 në kuadër të planit rregullues urban “Livadhet e Arapit”, në Gjilan
   5. Propozim vendimi për caktimin e lokacionit për ndërtimin e Tregut të Kafshëve, ngastra kadastrale 884-5 ZK Livoq i Poshtëm.
   6. Raporti i Komisionit për organizimin e tubimeve zgjedhore dhe zgjedhjen e anëtarëve dhe Kryetarëve të Këshillave të lagjeve urbane dhe të fshatrave
   7. Raporti gjashtëmujor i DKA 2019
   8. Propozim vendimin për caktimin e lokacionit për ndërtimin e Tregut të kafshëve në ngastrën kadastrale nr.884-5, ZK Livoq i Poshtëm
   9. Kërkesën e Bashkësisë Islame të Kosovës-Këshilli i Bashkësisë Islame në Gjilan për dhënien në shfrytëzim të dy pronave brenda PRRU “Qendra I” në Gjilan (ish lokacioni i “Higjienës”)
3. Të ndryshme

Seanca i filloi punimet në ora 10:00 në të cilin ishin të pranishëm:

Anëtarët e Kuvendit

Kryetari i Komunës

Nënkryetari i Komunës

Drejtorët e drejtorive

Përfaqësuesit e OSBE-së.

Përfaqësuesi i OJQ Lansdowne

Mediat

Seancën e shtatë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** mungoi: Antigona Kqiku, Imrane Thaqi dhe Erlehta Osmani.

**Procesverbali nga seanca e kaluar miratohet në mënyrë unanime pa vërejtje.**

**Pyetje dhe përgjigje**

**Ibish Ibishi**: rruga katër korësi e cila po punohet në drejtim të spitalit, mendoj se në hyrje të spitalit duhet të bëhet një ndërprerje e ishullit për të dalë në kahen tjetër, sepse derisa të përfundojnë punimet ne punëtorët e spitalit po duhet të shkojmë deri lartë me automjete, e kjo po krijon tollovi të madhe.

**Nehat Osmani:** njëra prej temave më të përfolura kohëve të fundit nëpër qarqet mediale dhe rrjeteve sociale, por edhe temë e pashmangshme e qytetarëve të komunës së Gjilanit, ka qenë lista e publikuar e njërës nga drejtoritë tuaja mbi uzurpimet e pronave publike dhe uzurpatorët. Megjithatë, lista e shumëpritur dhe shumëkërkuar për një kohë të gjatë nga shumë këshilltarë dhe qytetarë të Gjilanit ishte jo e plotë dhe jo e saktë, rrjedhimisht edhe jo tërësisht e besueshme.

Meqë ju dhe partia juaj jeni njëri ndër uzurpatorët kryesor të pronës publike dhe selia juaj partiake tashmë 20 vite figuron si e tillë, ndërsa Ju aktivitetin tuaj politik e partiak e zhvilloni në këtë pronë të uzurpuar, ju lutem të na tregoni dhe qytetarët t’i njoftoni:

* Kur do t’i lironi këto prona padrejtësisht të përvetësuara?
* Pse selitë e uzurpuara të partive politike nuk janë përfshirë në listat e publikuara të uzurpatorëve nga drejtoria juaj?

Kur do të filloni të paguani në mënyrë retroaktive qiratë për shfrytëzimin e paligjshëm të këtyre pronave ndër vite?

Inaugurimi i shtëpisë së kulturës dhe bibliotekës në fshatin Përlepnicë ishte njëra ndër ngjarjet e ndritura të jetës kulturore në përgjithësi në komunën e Gjilanit. Më në fund pas shumë prolongimesh dhe neglizhencës qeverisëse, qytetarët e njërës nga lokalitetet më të lashta në komunën tonë përfituan një tempull të denjë për traditën dhe kulturën qytetëruese të tyre. Edhe në këtë akt festiv dhe të gëzueshëm për të gjithë, për ne këshilltarët e KK është tejet e rëndësishme transparenca e shpenzimeve dhe kostos financiare të këtij objekti madhor. Por për këtë çështje ndonjëherë tjetër.

Përderisa ndërtimi i këtij objekti të rëndësishëm ka një gjenezë bukur të gjatë të përpjekjeve të qeverive komunale përgjatë tri mandateve në realizimin e meremetimit të kësaj shtëpie të kulturës, që në të vërtetë më shumë i ngjasonte përpjekjeve për të përvetësuar fondet e ndara për këtë qëllim se sa finalizimit të punimeve, marr parasysh investimin e tretë radhazi për të njëjtin destinim.

Interesimi im është i lidhur ngushtë pikërisht me këtë dyshim mbi keqpërdorimin e mjeteve të ndara për sanimin dhe riparimin e këtij objekti në Përlepnicë në periudhat paraprake.

Unë këtu mbaj një dokument valid të datës **11.09.2013,** me titull:

**“NJOFTIM PËR DHËNIE TË KONTRATËS”** me nr. prokurimi

|  |  |  |  |  |
| --- | --- | --- | --- | --- |
| Nr. i Prokurimit | GI 651 | 13 | 087 | 521 |

|  |
| --- |
| NENI II: LËNDA E KONTRATËS |
| II.1.1) Titulli i kontratës i dhënë nga autoriteti kontraktues:  **Meremetimi i shtëpisë së kulturës në fshatin Përlepnicë** |

|  |
| --- |
| **NENI IV: DHËNIA E KONTRATËS** |
| IV.1) Data e dhënies së kontratës: ***11/09/2013*** |
| IV.2) Data e planifikimit të nënshkrimit të kontratës**: *23/09/2013*** |
| IV.3) Numri i tenderëve të pranuar**: 3** |
| **IV.4) Emri dhe adresa e operatorit ekonomik të cilit i është dhënë kontrata:**  Emri zyrtar: **SH.P.K. “EL BAU & DEKOR GROUP” nga Gjilani** |
| **IV.5) Informacione mbi vlerën e kontratës:**  Vlera e përgjithshme e kontratës**: 46,554.00 €** |

Për këtë arsye është në interes tonin dhe të publikut të kuptojmë mbi fatin e kësaj kontrate.

* Çfarë ka ndodhur me **46,554 €,**
* kush i ka marrë dhe ku janë harxhuar ato mjete,
* cili ka qenë destinimi dhe ku kanë përfunduar këto mjete të ndara nga djersa e popullit.

Qytetarët dhe ne presim të na shpjegoni hollësitë e kësaj kontrate para se ta përcjellim në instanca tjera ligjore.

**Gentrit Murseli**: kam disa sqarime për një deklaratë publike e datës 17.07.2019 e bërë nga kolegu im Shefik Surdulli, në të cilën thuhet se mosfunksionimi i parkut normal në lagjen Arbëria ndodh për shkak të mosmirëmbajtjes. Si banorë i lagjes e them me përgjegjësi të plotë se aty është problemi i përmbajtjes së pllakës e cila nuk i ngjan një parku normal. Ka qenë kërkesë permanente që të bëhet revidimi i projektit të parkut. Te pika e dytë është thënë se është bërë në mënyrë të pa koordinuar tregu mobil i lagjes Arbëria, ne e kemi pas në plan programin tonë politik dhe partiak të përfshirë revidimin e parkut dhe tregun mobil. Fakt është se edhe takimet e rregullta që i kemi mbajte për plan rregullativ, në këtë lagje kanë marrë pjesë një pjesë e konsiderueshme e banorëve të lagjes të cilët kanë kërkuar tregun mobil të vogël në mënyre që ne banorët e lagjes të furnizohemi me produkte të sigurta dhe ata të trajtohen me dinjitet. Kërkoj sqarime nga DUPMM për çështje teknike të kësaj pune dhe është kërkesë e banorëve të lagjes ta dinë se kush do t’i përdorë ato shtande, sa ka me qenë numri i shtandeve dhe mos të lejohet shitja e produkteve në lagjen tonë nga tregtarët e tjerë.

**Shefik Surdulli:** parku në lagjen Arbëria është pjesë e investimeve që ka ndodhur gjatë qeverisjes së PDK-së dhe ka pas një kosto 160.000 € në vitin 2013. Komuna e Gjilanit ka hapësirë të vogël gjelbëruese. Në rrjetin social Facebook kam reaguar se çdo ndërrim i destinimit të atij parku në këto rrethana është shkelje. Së pari nëse e keni vendos ta ndërroni destinimin dhe parkun ta ktheni në gjendjen para se ne ta harmonizojmë atë pjesë, atëherë ju sugjeroj që së pari ta pyesni komunitetin, sepse vendosja e një tregu mobil nuk ka nevojë të jetë, sepse kemi markete të shumta me produkte të freskëta. Revidimi i parkut për mua është i pa pranueshëm sepse në një seancë të KK është marrë vendim të intervenohet ai park lidhur me një zyre por edhe vendosja e tregut mobil për mua mendoj se është gjë e gabuar.

**Nevzat Isufi**: para disa seancave kam bërë disa pyetje për DUPMM dhe pas një vonese prej dy muajsh kam marrë dy përgjigje dhe përgjigjet kanë të bëjnë me ndërtimet në lagjen Dheu i Bardhë, ku është bërë zhvendosja e gypit kryesor të ujësjellësit në këtë lagje. Për pyetjet e mia nuk kam marrë përgjigje të plotë sepse ose ndërtuesi nuk ka leje, ose drejtori përgjigjet sot. Kemi të bëjmë me dy objekte të mëdha njëri është Interexi i cili është funksional dhe figuron që nuk ka leje ndërtimi. Edhe për objektin që po ndërtohet në lagjen ku nuk është i destinuar për banim kolektiv, i cili ka tejkaluar normat e ndërtimit pothuajse 50% në bazë të dokumenteve që DUPMM më ka dërguar përmasat janë 12 me 13 kurse në praktikë përmasat janë 12 me 25, a është edhe kjo pa leje ndërtimi. Çfarë ka bërë DI lidhur me këto objekte të cilat janë pa leje ndërtimi dhe a ka ndërmarrë diçka lidhur me këto parregullsi. Fjala është për një ndërtues i cili është dekoruar edhe nga ana e kryetarit me çmimin “Nderi i Qytetit”, por ky qytetar po i degradon hapësirat e qytetit dhe po bënë shkelje ligjore.

E pyes kryetarin lidhur me zgjatjen e orarit të punës edhe për dy orë, në bazë të cilit ligj dhe cilit vendim keni marrë këtë hap ?

Pyetje për DKRS e cila si duket ka hap një Auto-konkurs ku e ka punësuar veten në bibliotekën e qytetit e në të vërtetë dje më ka ardhur një kërkesë e një qytetareje e cila ka marrë vetëm 4 pikë më pak se znj drejtoreshë. Kjo aplikonte tjetër është me rast social dhe ka notën mesatare mes 9 dhe 10 dhe e cila është pa dy prindërit dhe është mbajtëse e familjes, por nuk ka ardhur në shprehje për punësim e kjo për mua është e pa pranueshme dhe e kundërligjshme.

**Isa Agushi**: kam adresuar dy pyetje për nënkryetarin e komunës por ende nuk kam marrë përgjigje. Trotuari në Zhegër kur është ndërtuar, asfalti është dëmtuar dhe vetëm një pjesë është riparuar, prandaj pyes kur do të riparohet asfalti i cili më parë ka qenë i rregulluar si duhet?

**Xhelal Hajrullahu:** kam dy pyetje për kryetarin e komunës, para veti kam një vendim të datës 23.05.2019 të nxjerrë nga zyra e kryetarit lidhur me ndalimin e shfrytëzimit të automjeteve në përjashtim të drejtorisë për inspeksion, shërbimeve emergjente si dhe shfrytëzimi i automjetit me autorizim të veçantë. Në QPS të gjitha shërbimet janë bllokuar si pasojë e mungesës së automjetit, vizitat e ndryshme të rasteve sociale, etj. Nëse kjo vazhdon kështu thuhet se pamundësohet edhe shpërndarja e ndihmave sociale. Pyetja e dytë është për drejtorin e Inspeksionit, ku vitin e kaluar në KK është nxjerrë vendim lejimi i përdorimit të mjeteve elektro akustike deri në orën 23:00 gjatë ditëve të javës dhe deri në 24:00 në fundjavë. Kemi ankesa të qytetarëve se në lagjen Dardania 1 në rrugën Beqir Musliu një kafiteri “Kllapa” hapet pas orës 23:00 dhe mbyllet në 06:00. Kjo kafiteri sjellë shqetësime për banorët e lagjes, sepse ka zhurmë të madhe, pirje dhe sharje e përdorim të fjalorit banal , krijim i pasigurisë për kalimin në atë rrugë, përplasje e veturave për shkak të bllokimit të parkingut etj.

**Riza Abdyli**: dua të ndërlidhem me Gentritin dhe është e vërtetë se unë së paku dy herë në dite kaloj në atë pjesë të Arbërisë dhe ajo që më ka rënë në sy ajo pjesë dallohet si ka qenë dhe si është. Qytetarët e Arbërisë kanë fat që kanë atë park dhe investimi ka qenë me vend. Sa i përket kërkesës së qytetarëve i mbështes por sa e kemi parë ne kërkesat e qytetarëve nuk janë përfill nga pushteti, por më vjen mirë nëse ju keni filluar t’i mbështetni ata. Kam një pyetje për drejtorin e DBP, sa është numri në fermën e kafshëve në kuadër të shkollës së Bujqësisë?

**Arbëresha Kryeziu-Hyseni**: kam një pyetje për shkollën e Arteve e cila do të duhej të përfundonte në vitin 2017 por thuhet se punimet janë duke u zhvilluar dhe janë në përfundim e sipër. E dimë që është projekt nga Ministria, por megjithatë për faktin që ndërtohet në komunën tonë, do të duhej të kishte mbikëqyrje edhe nga ana e komunës. Kjo është gjendja e shkollës në ambientet e saja të brendshme e cila akoma nuk është funksionalizuar, tavanet kanë filluar të bien, pllakat janë të dëmtuara, madje në korridore sheh edhe kova të mbushura me ujë, për shkak se nga kulmi pikon uji. A jeni në dijeni për këtë gjendje dhe a keni ndërmarrë hapa konkret për përmirësimin e kësaj gjendje, sepse shkolla është e re ende nuk është funksionalizuar e nga ana tjetër ka filluar të dëmtohet shumë.

**Burim Berisha**: një ankesë e banorëve të lagjes Fehmi Agani, e cila ka të bëjë me zhurmën e cila krijohet gjatë punës së një zdrukthëtarie dhe banorët thonë se ende nuk kanë marrë përgjigje adekuate nga Drejtoria e Inspeksionit.

**Arta Nuhiu**: e përgëzoj kryetarin Haziri i cili ka rrit t’i marr dy projekte kapitale për ndërtimin e stadiumit të qytetit dhe palestrën sportive në Zhegër, projekte në bashkëpunim me Ministrinë e Kulturës. Po ashtu e pyes drejtoreshën e Kulturës sa i përket ditëve të mërgatës ende nuk është thirr një trup për zhvillimin e aktiviteteve të kësaj dite, pse po mungon kjo dhe nëse janë shterur fondet gjithë organizatat kulturore për ditët e mërgatës shprehin interesim të zhvillojnë një program për bashkatdhetarët tanë.

Pyes drejtorin e inspeksionit lidhur me pyetjen lidhur me Nargilen(shisha) për të cilën kam marrë përgjigje por që ende nuk më ka bindur ajo përgjigje. Pse nuk po ndermirët asgjë për ndalimin e përdorimit të shishes në kafiteritë tona, duke qenë dëshmitare se edhe fëmijët nën moshën 18 vjeçare po i shoh duke e konsumuar e kjo më lëndon pa masë që unë jam spektatore e kësaj dukurie. Së bashku me policinë, ne duhet të ndërmarrim masa për ndalimin e kësaj dukurie të dëmshme.

**Festa Shabani**: kërkesës së banorëve të rrugës Fehmi Agani në Gjilan, drejtoria e Inspeksionit i ka dhënë përgjigje të gabuar për një veprimtari tjetër. Veprimtaria ka të bëjë me zdrukthtari e jo me furrë buke, kjo domethënë që ankesat po vazhdojnë edhe më tutje. E pyes drejtorin e DSHPIB, a keni plan të ndërtoni një rreth rrotullim te rruga qarkore konkretisht te Shelli, sepse jemi dëshmitarë se në atë pjesë ka aksidente të shpeshta dhe është shumë e nevojshme aty të jetë një rreth rrotullim.

**Arianit Sadiku**: ngris një shqetësim të banorëve në lagjen Fidanishtja 2 konkretisht te rruga Enver Zymberi, aty vazhdimisht kanë probleme me ujërat e zeza ku dalin në sipërfaqe dhe është problem të kalohet në këmbë. Para disa dite e kam vizituar atë pjesë por ende nuk keni ndërmarrë masa aty,.

Pyetje për DUPMM e cila ka të bëjë me veprimtarinë e një biznesi të motelit mbrapa pompës së benzinës Hib Petrol, a kanë leje në atë zonë sepse ajo zonë është tokë bujqësore e klasit të parë. Pyetje për kryetarin komunës, sa herë duhet të fitohet grandi për ndërtimin e stadiumit, kur duhet të përfundohet ai stadium, sepse unë jetoj në atë pjesë dhe i përcjelli punimet dhe nëse vazhdohet kështu edhe 2 vite nuk përfundon.

**Anila Tusha Kastrati**: para disa kohësh unë kam shprehur shqetësimin për shkollën Mehmet Isai, aty mësojnë dy ndërrime, shkolla është total e amortizuar dhe paraqet rrezikshmëri të lartë. A keni marrë masa për këtë shtator që vjen a keni plan rikonstruktimi ? A keni ndërmarrë masa për qenët endacak të cilët janë kërcënim për qytetarët. A e keni kryer dezinsektimin sepse po shihet numër i madh i mushkonjave në mbrëmje të cilat paraqesin rrezikshmëri për sëmundje.

**Enver Hajrullahu**: meqë LDK tani me 3 Gusht ka zgjedhjet, ne i dëshirojmë kryetarit tonë që ta merr kreun e saj që do të ishte nderë për të gjithë ne. Disa koleg të mi shpesh më thonë se Luta është Kryeministër i Enverit, por unë i inkurajoj kolegët që edhe këta duhet të luten që ju të bëheni kryeministër.

**Lutfi Haziri**: nuk ka të bëjmë me grand për palestër e as për stadiumin e qytetit, por ka të bëjë me zotim të mjeteve në procedurë të rregullt në kuadër të marrëveshjes mes organizatave buxhetore. Kam kryer zotimet e mjeteve të projekteve për këtë gjashtëmujor me Ministrin Hamza, Matoshi, Gashi dhe me ministrat që Gjilani ka investime. QMF-ja te spitali është e vërtetë që ka vonuar punimet, por ministri para disa jave e ka nënshkruar zotimin e mjeteve. Kur një qeveri jep dorëheqja ministrat dalin nga mundësia e vendimmarrjeve. Pavarësisht kush udhëheq me atë ministri projektet tona nuk rrezikohen nëse mjetet janë të zotuara. I vetmi projekt është impianti i ujërave të zeza për të cilën duhet të bëjmë marrëveshje me ministrat që pavarësisht shpërbërjes së kuvendit mos të ndalet ky projekt. Jemi në një formë në zgjedhje dhe fillojnë pengesat në punë dhe ky proces nuk kryhet para vjeshtës dhe punimet mbesin për vitin tjetër. Akti formal me ministrinë e tregtisë rreth zonës ekonomike është i fundit dhe falënderoj Enver Hajrullahun që ky projekt është përfshirë në plan buxhetorë dhe shpresoj ta përmbyllim këtë pjesë!

Sa i përket ditëve të mërgatës, kemi një kalendar i cili nuk është mbyllë në tërësi, prandaj nuk është publikuar dhe nuk është sjellë në komitet. Besoj shumë se komisioni komunal për shënimin e aktiviteteve të tilla do të ju njoftoj me kohë me data. Nuk është mbyllur për shkak impaktit financiar dhe kalendari jonë është shumë kulturorë dhe kurbetqarët po e kalojnë pjesën e pushimeve me dasma dhe festa private, sepse pushimet i kanë me ditë të numëruara.

E kam ri kufizuar shfrytëzimin e automjeteve dhe kemi autoparkun në kuadër të DAP. Ulja e shpenzimeve në përgjithësi nuk duhet të prek në efektet e punës dhe disa sektorë të ndejshëm nuk duhet të preken nga kjo. Shpenzimet po rriten edhe me servisim sepse automjetet janë të vjetra por nuk kemi ndërmend të blejmë vetura të reja. Shërbimet nuk kryhen vetëm me veturë dhe ta ketë komoditetin në nivel, kjo është e pa qëndrueshme. Të drejtën e shfrytëzimit të automjeteve e kanë ata që janë kompetent të reagojnë me kohë dhe të kryejnë shërbime të mira, e në veçanti rastet që ofrojnë shërbime për familjet në nevojë.

Zgjatja e orarit të punës ka ndodhë me kërkesën e bizneseve, bazuar me një vendim të mëhershëm të komunës sepse ligji kërkon ndryshim dhe nuk ka autoritet dikush të e shkel ligjin. Ne nuk e lejojmë zhurmën dhe e kemi minimizuar zhurmën në pjesën urbane por kemi kafiteri në pjesë tjera dhe është Kastriot Leka i cili në emër të 30 familjeve ka adresuar një kërkesë në zyrën time për ndaljen e zhurmës e cila është bërë e pa përballueshme për banorët e asaj lagje. Gjilani është qytet që është ndërtuar nga banorët e saj të mirë por nuk mund të jetosh në qendër e mos të kesh zhurmë. Inspeksioni duhet të tregohet i pa mëshirshëm në raste të tilla por drejtori ynë është më i butë në raste të tilla megjithatë ne së bashku me Policinë do të marrim masa.

Sa i përket thatësisë dhe mungesës së ujit jemi duke u munduar maksimalisht ta menaxhojmë situatën. Jemi në një proces zgjedhor por ju kisha lutur që kjo mos të ndikoj në komunën tonë, sepse është interes i joni që mos ta lejojmë shpërbërjen pa e ratifikuar marrëveshjen politike. Ne duhet të jemi së bashku për interesat e qytetarëve tanë.

**Naser Korqa**: asfaltimi i rrugës te spitali është duke u punuar me një dinamikë të shtuar, ju e dini se aty nuk ka pas kyçje por me kërkesë të kryetarit është bërë revidimi i projektit dhe do të ketë kyçje direkte nga rrethi te urbanizimi në oborrin e spitalit. Është rrezik ndërhyrja në ishullin e mesëm, por do të gjejmë një zgjidhje.

Rruga në Zhegër një pjesë është rregulluar po i kemi ndalë punimet për shkak të fluksit të madh të bashkatdhetarëve por do të vazhdojmë pas 20 gusht.

Rrethrrotullimi te rruga qarkore është në projekt por jemi duke e pritur përfundimin e procedurave nga ana e BERZH-it të cilat janë në fazën finale

**Ramiz Raamadani:** sa i përket shkollës së bujqësisë, është një mini fermë e cila ka 10 krerë lopë por nuk kemi intencë ta rrisim fermën por roli i saj është përvoja dhe ligjet aktuale nuk e kanë lejuar subvencionimi i fermerëve por kryesisht kanë shkuar në therje por ne nuk e kemi pranuar që një racë e pastër të shkoj në therje. Pas memorandumit që ka bërë kryetari i komunës me shkollën, 5 krerë gjedhe i kemi ndarë te fermerët. Në shkollë janë 14 krerë gjedhe dhe kapacitetet për mbikëqyrje janë për 10 krerë.

Sa i përket qeneve endacak ky është problem në gjithë vendin, ne kemi bërë përpjekje maksimale, por Qeveria vitin e kaluar ka bërë nisjen më të mirë kemi bashkëpunuar me Faunën, por ka përfunduar kontrata dhe tani jemi në pritje të kontratës së re. Komuna e Gjilanit ka pas edhe një qendër të azilit për qenët endacak, por nuk ka mbërri me mbijetua. Asnjë qen i trajtuar nuk paraqet rrezik dhe ne jemi të detyruar të veprojmë në bazë të ligjit.

**Bekim Bajrami:** sa i përket sallës së kulturës në Përlepnicë, ne e kemi përfunduar me punime dhe është bërë një projekt i shkëlqyer.

Lidhur me tregun mobil te parku Arbëria, DUPMM në bashkëpunim me drejtorinë e tregut kemi caktuar disa pika, për të cilën njëra prej tyre është te platoja në Arbëria. Kjo plato do të revidohet dhe është interes i tregtarëve të respektohet mirëqenia e tyre. Për kriteriumet e tregut përgjigjet ndërmarrja tregu dhe do të jetë në suaza të ligjit.

Sa i përket objekteve që u përmenden këtu, ju kujtoj që dy objektet kanë leje ndërtimi dhe përgjigjet i keni marrë me shkrim se në bazë të cilave kushteve kanë marrë leje. edhe Drejtoria e Inspeksionit ka dalë në terren dhe ka inspektuar punimet.

Lidhur me objektet dhe biznesit pas pompës HIB Petrol, është dhënë një leje për 4 depo ndërtimore, ne kemi përcjellë atë pjesë dhe ka një devijim të përmbajtjes me ç ‘rast ne ja kemi pezulluar lejen dhe do ta detyrojmë investitorin t’i përmbahet lejes ndërtimore.

**Arbër Ismajli**: shtëpia e kulturës në Përlepnicë është përfunduar me kompaninë të cilën ne e kemi të kontraktuar për mirë mbajtjen teknike.

Tregu në Arbëri nuk ka nevojë për shqetësime sepse shtanget janë bërë për njerëzit që po shesin produkte në rrugë e jo për markete.

**Selami Xhemajli:** sa i përket projektit të DDD është projekt që komuna e implementon në baza vjetore. Komuna e Gjilanit këtë vit ka zgjeruar projektin edhe në fshatra me ç’ rast deri më 21 korrik ka përfunduar faza e dytë e projektit. Në fazën e tretë e cila fillon pas 21 dite pas fazës së dytë ne do të mundohemi t’i eliminojmë mushkonjat për t’i ruajtur qytetarët nga sëmundjet e mushkonjave. Sa i përket deratizimit dhe dezinfektimit të shkollave do të fillon para fillimit të vitit të ri shkollor.

**Diskutim për rendin e ditës.**

**Avdyl Aliu**: grupi i këshilltarëve të LDK përkrahë këtë rend dite por propozojmë të hynë edhe dy pika tjera si Propozim vendimin për caktimin e lokacionit për ndërtimin e Tregut të kafshëve në ngastrën kadastrale nr.884-5, ZK Livoq i Poshtëm kurse pika tjetër është që ne ta nxjerrim një vendim për qasjen në planin urbanistik zona Qendra në Gjilan.

**Bujar Nevzati:** lidhur me rendin e ditës kërkoj që pikat e reja që janë ardhur me vonës mos të futen në rend dite por të mbesin për seancën e ardhshme. Raporti i kryetarit mendoj se duhet të hiqet sepse ne veç se e diskutuam qe dy orë. Mendoj se duhet ta lirojmë kryetarin nga seanca sepse i kanë mbetur edhe 5 ditë për zgjedhje partiake dhe i urojmë sukses.

**Nevzat Isufi**: kërkoj nga ju kryesuese që ta kryeni punën tuaj siç duhet dhe lus drejtorët të na japin përgjigjet si duhet. Nëse drejtori i DUPMM nuk i nënshkruan lejet, atëherë kush mund t’i nënshkruaj lejet e ndërtimit. Kërkesa është bërë 2017, 2019 dhe në muajin maj kam marr përgjigje se ai objekt nuk ka leje ndërtimi, prandaj ju drejtor mbani përgjegjësi për këtë shkelje dhe do paditeni për këtë dhe unë do të kërkoj prapë me shkrim që ato leje të sjellën në kuvend nëse ekzistojnë, sepse tani për tani nuk ka leje.

**Riza Abdyli**: ne më parë jemi dakorduar që në seancat e kuvendit kur rendi i ditës ka raporte, atëherë të mbesin në shqyrtim vetëm raportet, por në mbledhjen e fundit të KPF-së patëm në rend dite 3 raporte dhe vendosem të hyjë edhe pika raporti i komisionit për zgjedhjen e këshillave të fshatrave, por jam kundër të shtohet rendi i ditës dhe jam që kuvendi të vazhdojë me shqyrtimin e pikave të cilat janë rekomanduar nga KPF.

**Kryesuesja e vë në votim Propozim vendimin për caktimin e lokacionit për ndërtimin e Tregut të kafshëve në ngastrën kadastrale nr.884-5, ZK Livoq i Poshtëm që kjo pikë të hy në rend dite dhe me 14 vota “për”, 13 vota kundër e të tjerat abstenime kjo pikë hyn në rend dite.**

**Propozim vendimi mbi qasjen e revidimit të pjesshëm në parcelat me nr. 03872-0 dhe 03878-0 të planit detal urbanistik “Qendra” zonal në Gjilan me 16 vota “për” e të tjerat abstenime hyn në rend dite.**

**Me 15 vota “për” e të tjerat abstenime miratohet rendi i punës me dy pika shtesë.**

* 1. **Raporti i punës për periudhën Janar-Qershor 2019 i Kryetarit të Komunës**

**Lutfi Haziri**: Gjatë këtij gjashtëmujori 2019, duke marr parasysh të gjitha sukseset, por edhe sfidat dhe vështirësitë me të cilat është përballur Administrata Komunale në përgjithësi, është kënaqësi të ju raportoj që Komuna e Gjilanit, ka arritur që të kryej pjesën më të madhe të objektivave, aktiviteteve si dhe detyrave sipas planifikimeve strategjike dhe në përputhje me legjislacionin në fuqi.

Raporti gjashtëmujorë i këtij viti paraqet një pasqyrë të detajuar të aktiviteteve të Komunës duke theksuar të arriturat kryesore të rezultuara me suksese të shumta duke zhvilluar nivel të shtuar të punëve të cilat janë prezantuar më hollësisht në këtë raport.

Ashtu sikurse edhe në vitet paraprake, këto të arritura janë rezultat duke ju falënderuar punës së përkushtuar dhe të përbashkët të drejtorëve të drejtorive të administratës, udhëheqësve të sektorëve si dhe shërbyesve civilë për t’i përmbushur objektivat e institucionit komunal për ndërtimin e një administrate profesionale të përgjegjshme dhe në shërbim të qytetarëve.

Në raport janë paraqitur projektet dhe aktivitetet e kryera dhe ato që janë në proces të realizimit të secilës drejtori dhe secilës njësi organizative, ku ndërmjet tjerash, ju të nderuar anëtarë të kuvendit komunal, qytetarët e nderuar, kanë mundësinë për t’u informuar më në hollësi përkitazi me çështjet e raportuara në këtë dokument si për projektet madhore, investimet në infrastrukturë, çështjet buxhetore, të arriturat në arsim, shëndetësi, subvencionimi i bujqve, aktivitetet kulturore, bashkëpunimet e komunës me instancat e tjera vendore dhe ndërkombëtare si dhe të gjitha fushat dhe shërbimet e tjera administrative që prekin interesat e përditshme të qytetarëve të komunës sonë.

Edhe ky gjysmë vit është përcjellë me suksese, aktivitete, projekte dhe investime të shumta nga të gjitha fushat duke bërë që bashkërisht të iniciojmë dhe realizojmë projekte të shumta krahas edhe shërbimeve të tjera për qytetarë. Është vit i përcjellë me projekte, investime dhe konfirmime të fuqishme nga donatorë të shumtë dhe investitorë të ndryshëm për investime në Komunën e Gjilanit.

Në fjalën time për Raportin e Punës për periudhën janar – qershor të vitit 2019, po e paraqes shkurtimisht në mënyrë që të keni hapësirën dhe kohën edhe ju si anëtarë të kuvendit komunal për të marrë informacione shtesë për punën dhe aktivitetet që kemi realizuar gjatë kësaj periudhe.

Ju falënderoj të gjithëve për punën, angazhimin, dhe kontributin tuaj në të mirë të Komunës sonë dhe qytetarëve tanë? Për çfarëdo pyetje shtesë që mund të keni, ju lutem t’i adresoni ato tek ne dhe drejtoritë përkatëse për përgjigje ose shpjegime shtesë.

1.DAP-Gjatë kësaj periudhe gjashtë mujore, jemi fokusuar në objektivin kryesor dhe më të rëndësishmin e kësaj drejtorie, ngritja e nivelit të përgjegjësisë dhe disiplinës në punë, shtimin e efikasitetit në trajtimin dhe vendosjen e kërkesave të parashtruara nga ana e qytetarëve/bizneset si dhe subjektet e tjera brenda afateve ligjore, si nga ana e Sektorit të Gjendjes Civile e po ashtu edhe nga ana e Qendrës për Shërbime me Qytetarë.

2.Drejtoria për Administratë e Përgjithshme nëpërmjet Qendrës për Shërbime me Qytetarë ka qenë mjaft efikase dhe funksionale në realizimin lëndëve si të përfunduara me kohë dhe brenda afateve. Në këtë periudhë gashtë mujore, përmes QSHQ-së, janë pranuar: **76539** kërkesa nga palët, adresuar organeve komunale për shqyrtim dhe vendosje, të përfunduara janë: **70727,** ndërsa në proces janë: **5812.**

Shikuar në aspektin e përqindjes, rezulton se Komuna e Gjilanit, i ka kryer lëndët sipas Ligjit të Procedurës Administrative me një përqindje të kënaqshme prej**: 92.4%.**

3.Po ashtu edhe Sektori i Gjendjes Civile, ka qenë mjaft efikas në lëshimin e dokumenteve të gjendjes civile, zhvillimin e procedurave administrative sipas kërkesave të palëve si dhe në realizimin lëndëve të përfunduara me kohë. Në këtë periudhë kohore janë lëshuar dhe zhvilluar procedura tjera administrative: **60911**.

4.Në bashkëpunim me dy drejtoritë të Administratës Komunale atë: për Urbanizëm, Planifikim dhe Mbrojtje të Mjedisit si dhe Gjeodezi, Kadastër dhe Pronë, kemi zhvilluar aktivitetin pronësor - juridik dhe ende jemi në procedim e sipër për sa i përket përgatitjeve për funksionalizimin e dy zyrave të gjendjes civile në qytet, njëra në lagjen “Dardania” dhe tjetra në lagjen “Arbëria”, projekt që ka për qëllim të bëhet dekoncentrimi i shërbimeve administrative, që ato të jenë sa më afër qytetarëve ku ata jetojnë dhe veprojnë. Me datë: 30.05.2019, Kuvendi i Komunës së Gjilanit, miratoi iniciativën e Drejtorisë për Administratë e Përgjithshme përkitazi me këtë çështje.

5.Jemi në zbatim e sipër lidhur me aktivitetin për sa i përket Riparimit Fizik të Librave të Gjendjes Civile me qëllim që të krijojmë lehtësira teknike administrative për zyrtarët e Gjendjes Civile për të siguruar objektivitet, efikasitet dhe transparencë gjatë kryerjes së shërbimeve administrative në raport me qytetarët. Ky aktivitet pritet të përfundojë në fund të muajit gusht 2019.

6.Jemi në fazën përfundimtare të aktivitetit që ka të bëjë me organizimin e punëve të arkivit Komunal. Po thuajse i tërë dokumentacioni i Drejtorive, Njësive Administrative dhe Organeve të tjera të Komunës, po regjistrohet dhe sistemohet sipas standardeve ligjore në kuadër të Arkivit të Komunës, proces i cili krijon kushte më të mira dhe të shpejta për menaxhimin sa më efikas të lëndëve në raport me institucionin komunal dhe qytetarët.

**Shërbimi i Autoparkut**: kujdeset për automjetet zyrtare të Komunës. Ky shërbim ka detyra dhe obligime permanente, por edhe procedurat për shfrytëzimin e automjeteve të Komunës janë të njohura.

Kërkesat për shfrytëzim javor të automjeteve bëhen nga drejtoritë komunale ku përfshihet transporti lokal dhe fshatrat e Komunës, kjo kërkesë nënshkruhet nga drejtori i drejtorisë apo i autorizuari i tij/saj, ndërsa kërkesat për shfrytëzim të automjeteve jashtë Komunës, aprovohen nga Kryetari i Komunës. Vlen të theksohet se Komuna i ndihmon organizatat e ndryshme në regjistrimin si dhe servisimin e automjeteve sipas kërkesave të tyre si: Hendikosi dhe Shoqata e të Verbërve.

Gjatë këtyre tre muajve të fundit si sfidë kryesore ka qenë mungesa e certifikatave origjinale. Jemi ballafaquar me kërkesat e qytetarëve për t’u pajisur me certifikata origjinale sipas nevojave të tyre. Ministria e Punëve të Brendshme si kompetente në këtë aspekt më datë: 01.07.2019, e ka bërë furnizimin me certifikata. Falë bashkëpunimit me disa prej Komunave të Republikës së Kosovës të cilat na kanë ndihmuar duke na huazuar një numër të certifikatave, kemi arritur që sa do pak ta tejkalojmë këtë situatë në raport me qytetarë.

DBP në harmoni me planin e punës për vitin 2019, investimet i kemi orientuar në bazë të prioriteteve strategjike të sektorëve. Kemi subvencionuar në plotëni mbjelljet pranverore, me qëllim të punimit maksimal të tokës bujqësore. Kujdesshëm po e trajtojmë prodhimtarinë në ambientet e mbyllura, duke e maksimalizuar shfrytëzimin e sipërfaqes tokësore, si dhe pajisjen e fermerëve me mekanizim bujqësor me qëllim të përgatitjes sa më cilësore të tokës.

Sektori i blegtorisë është trajtuar me prioritet të lartë duke mbështetur fermerët me gjedhet e racës simental për përmirësim racor, makina mjelëse dhe mbështetjen e bletarëve me shtëpiza trekatëshe të tipit L & R.E dhe këtë vit do të vazhdojmë me trajtimin e rrugëve fushore.

Kemi bashkëpunuar ngushtë me organizata vendore e ndërkombëtare, si dhe me organet tjera përgjegjëse të Qeverisë së Kosovës.

DSHPIB- Bazuar në obligimet e drejtorisë dhe kompetencat e saj, Ligjet e Kosovës, Rregulloret dhe Udhëzimet e ndryshime Administrative si dhe në dispozitat ligjore të aplikueshme të cilat i përkasin fushë veprimtarisë së vet - Drejtoria për Shërbime Publike, Infrastrukturë dhe Banim konform buxhetit të projektuar - synim të vetin ka pasur arritjen e këtyre objektivave:

* Ngritja e ofrimit të shërbimeve ndaj qytetarëve;
* Kompletimi dhe harmonizimi i infrastrukturës ligjore-akteve normative nga fushëveprimi i drejtorisë, me Ligjet dhe Rregulloret në fuqi;
* Realizimin e sa më tepër projekteve me interes për qytetarët dhe Komunën në përgjithësi;
* Mirëmbajtja e projekteve të realizuara që kanë të bëjnë me shërbimet publike-infrastrukturën;
* Identifikimi i problemeve të infrastrukturës në përgjithësi dhe inicimi, ofrimi i zgjidhjeve të mundshme;
* Krijimi i një ambienti më të sigurt dhe më të shëndoshë për qytetarët.
* Drejtoria për Shërbime Publike, Infrastrukturë dhe Banim në procedurë administrative ka shqyrtuar një numër të kërkesave dhe atë konform LPA dhe sistemit unik të përcaktuar nga MAPL për administratën komunale brenda afatit ligjor janë trajtuar; gjithsej 639 lëndë.
* Të hyrat në DSHPIB gjate këtij 6 mujori janë 191,029.58 euro
* Drejtoria për Shërbime Publike, Infrastrukturë dhe Banim është përgjegjëse për koordinimin dhe rregullimin e transportit brenda territorit të saj duke përfshirë edhe transportin e rregullt të udhëtarëve me taksi dhe me autobus.
* Numri i taksive legal të cilët janë të pajisur me leje për operim brenda territorit të Komunës së Gjilanit deri me 30.06.2019 është 188.
* **2. Projektet kapitale si dhe kontratat që ofrojnë shërbime për qytetarë:**
* 2.1. Projekti - Mirëmbajta Dimërore e rrugëve të Komunës së Gjilanit 2018/2019 kontraktues ka qenë kompania “Vemor Shpk& Conex “ Sh.p.k
* Kontrata ka filluar nga data 25.11.2018 dhe ka afat 3 vjeçar, në fund të vitit 2018 dhe fillim të 2019 ka pasur reshje të bores dhe bllokim të fshatrave dhe rrugëve nëpër qytet, por me një angazhim të stafit të DSHPIB si dhe Kompanisë se kontraktuar, ia kemi dalë që me sukses të debllokojmë dhe pastrojmë të gjitha rrugët e qytetit si dhe në zonat e thella të fshatrave të komunës tonë.
* 2.2. Për projektin “Mirëmbajtja verore e rrugëve në qytet dhe fshatra të komunës së Gjilanit, me anë të kësaj kontrate janë sanuar të gjitha rrugët kryesore në qytet si dhe jemi duke vazhduar në rrugicat e lagjeve e më pas do të vazhdojmë në disa fshatra të komunës, varësisht prej mundësive buxhetore.
* 2.3. Projekti “Pastrimi i rrugëve mirëmbajtja e parqeve dhe hapësirave të gjelbëruara”, tash e tri vite kemi probleme me kontratë dhe ende shërbehemi me një kontratë emergjente me të cilën mundohemi të bëjmë pastrimin e trotuareve, rrugëve dhe hapësirave të gjelbëruara
* 2.4. DSHPIB-ja e ka realizuar projektin “Sinjalizimi vertikal-horizontal, numërimi i objekteve” projekti i cili ka qene kontratë kornizë 3 vjeçare, e njëjta ka përfunduar dhe tani aktiviteti i prokurimit publik është në procedurë të vlerësimit.
* Me KRU “Hidromorava” kemi vazhduar bashkëpunimin për intervenime në rrjetet e ujësjellësit dhe kanalizimit. Si dhe presim që shumë shpejtë të fillojnë punimet për ndërrimin e gypit të ujësjellësit në rrugën Elez Agushi dhe rrugën Isa Kastrati, pastaj do të bëhet edhe asfaltimi i këtyre dy rrugëve mjaft të degraduara.

DAP- **Aktivitetet e realizuara:** Projekti i shkollës së Haxhajve në përfundim e sipër. Sigurimi i shujtave ditore për nxënës. Realizimi i praktikës profesionale për 20 nxënës të shkollave të mesme të komunës së Gjilanit dhe komunës së Bursës. Furnizimi me Inventarë me karrige e banka. Bursa të rregullta, iniciuar për miratim në Kuvendin Komunal. Furnizimi me fotokopje dhe printerë për të gjitha IEA-të. Regjistrimi i nxënësve në nivelin; Para fillor, Fillor, si dhe në Shkollat të Mesme të Larta. Realizimi i Testit të Maturës Shtetërore Realizimi i Testit të arritshmërisë. (më tepër material i shkruar).

**Abdyl Aliu:** ne emër të GK te LDK-se më lejoni që ta falënderoj kryetarin e Komunës, NK si dhe te gjithë akterët tjerë të cilët janë pjesë e përpilimit të këtij raporti të kënaqshëm dhe shumë përmbajtjesor.

Falënderimi im ka të bëjë më shumë me qëllimin e mirë të kryetarit që vazhdimisht të na mbajë të informuar neve të zgjedhurve të popullit dhe njëkohësisht edhe para opinionit ta paraqes punën e Qeverisë Komunale për periudhën janar-qershor 2019.

Edhe ky Raporti i radhës është një raport i përgatitur mirë, është real pasi që realisht edhe paraqet një përmbledhje të zhvillimeve kryesore për periudhën janar-qershor 2019.

Si çdo herë që kemi në trajtim këto raporte edhe me këtë rast mund të themi se qëndrimi i GK te LDK-se veç është i njohur pasi që në çdo tremujor kryetari na ka raportuar për punën e tij dhe të Qeverisë së tij, prandaj edhe me këtë rast vlerësimi ynë për raportin është me notë të lartë.

Shihet se puna e Kryetarit dhe e ekipit së tij vazhdon të jetë në ndjekje të parimit të vazhdimësisë tash e 5-6 vite, është instalua një komunikim i mirë i qeverisë komunale me neve kuvendin dhe përmes kuvendit edhe me publikun.

Vazhdohet me nivelin e lartë të interesimit dhe angazhimit për me mbajte drejtimin e duhur në përmbushjen e kërkesave të qytetarëve të Komunës së Gjilanit e gjithë kjo duke u bazuar në kompetencat e plota që ju jep ligji.

Stabilizim i gjendjes pothuajse ka ndodhe në tërësi edhe përkundër vështirësive që kanë sjellë gjykatat dhe pastaj suspendimet, vazhdohet me ngritje të dukshme dhe kualitative në të gjitha drejtoritë, njësitë dhe zyrat e kryetarit.

Vazhdohet edhe me tutje me disiplinën buxhetore nëpër të gjithë resorët, aktivitet janë në rritje e sipër në krahasim me periudhat e njëjta të viteve paraprake. Jemi dëshmitar të shumë projekteve që janë në realizim e sipër po edhe shumë të tjera janë **“kurdisë”** për ditët, muajt dhe vitet e ardhshme.

Pra, jemi dëshmitar të një përkushtimi, më të madh deri më tani në të gjitha fushat ku preken nevojat dhe kërkesat e qytetareve të komunës në përgjithësi .

Të nderuar kolegë, mandati ynë po rrjedhë shumë shpejt, mirëpo ne si përbërje e këtij kuvendi duhet të jemi të kënaqur pasi në mandatin tonë po kryhen disa projekte që janë me të mëdhatë deri më tani e që nuk besoj se ndonjëherë ka me pas më të mëdha, prandaj ne do të identifikohemi me shumë punë të mira të realizuara, pra po e përmendi veç punën e Sheshit.

Në fund, në GK të LDK-së e vlerësojmë qëllimin e mire për të raportuar drejtë, realisht dhe në kohë, njëkohësisht duam të inkurajojmë që të vazhdohet edhe me tutje së paku në këtë mënyrë po nëse mundet pse jo edhe më mirë, dhe ne besojmë se mundet.

**Nevzat Isufi :** Drejtoria për Urbanizëm Planifikim dhe Mbrojtje të Mjedisit gjysma e faqes është përshkrim i raportit vjetor të vitit 2018

**Sektori i planifikimeve -**te sektori i planifikimeve te hartimi i projekteve për parqe të qytetit te ”Parku i paqes” por edhe parku “Baja” që tash i keni paraqitur si projekte të kryera, të njëjtit i keni paraqitur si të kryer edhe në raportin vjetor të vitit 2018, ndërsa ju tash në këtë raport po thoni se kryhen në korrik. Cila është e vërteta këtu? Kjo i bie që ose atëherë ne si kuvend por edhe qytetarët i keni mashtruar ose po na mashtroni sot.

Po ashtu edhe projekti për administratën e përgjithshme që nga janari e shkurti ka qenë në proces, sipas raportimit tuaj, ndërsa tash e konsideroni si projekt të përfunduar, por vetëm si projekt ideor edhe më tutje. Kjo vërtet tregon se me çfarë dinamike po punohet.

Në mënyrë të njëjtë na është raportuar për raportin e vitin 2018 lidhur me përpilimin e detyrës projektuese për hartimin projekteve ideore dhe kryesore për nevoja të komunës së Gjilanit i përfunduar dhe të njëjtat na thuhen edhe tash në këtë 6 mujor se ky projekt tash është i përfunduar.

Edhe dy projekte tjera janë paraqitur si të përfunduara qysh në raportin e vitit 2018 e ai është projekti i instalimit të “Citylight dhe billbordave” dhe planifikimi/ krijimi i qendrës për “Shërbim në një vend” për pajisje me dokumentacion ndërtimi edhe atëherë i keni paraqitur si projekte të përfunduara. Pra si zakonisht si në raportet vjetore si në ato 6 mujore vazhdoni të paraqitni të njëjtat të dhëna, të njëjtat projekte si të kryera e përfunduara. Po t’i heqim krejt këto nga ky raport gjashtëmujor, e që janë të kryera dhe raportuara si në vitin e kaluar, mund ta merrni me mend se çka mbetet si punë e kësaj drejtorie në këtë mandat. Shumë pak punë e shumë të dhëna të kopjuara. d.m.th të pa sakta.

Drejtoria e Arsimit, **aktivitetet e realizuara:**

1. Projekti i shkollës së Haxhajve në përfundim e sipër. Është projekt që është dashur të kryhet më së largu vitin e kaluar, ndërsa tash as pas gjysmës së parë të vitit 2019, thuhet se është në përfundim e sipër, nënkupto nuk është kryer.
2. Sigurimi i shujtave ditore për nxënës.- e dimë se është dashur të filloj, por kjo nuk është realizuar për të gjithë nxënësit, por vetëm për dy-tri shkolla.
3. Furnizimi me Inventarë me karrige e banka- nuk është specifikuar se cilat shkolla i keni furnizuar, sepse të gjitha shkollat nuk janë furnizuar, ashtu siç nuk janë furnizuar të gjitha shkollat me fotokopje e printerë.

Furnizimi me kamera të sigurisë :

* Institucionin Parashkollor: Dardania – nga organizata. UNDP
* SHFMU: “Rexhep Elmazi” , SHFMU “Sadulla Brestovci” – Komuna e Gjilanit,
* SHFMU“Ibrahim Uruqi- Bresalc”- OSBE, si dhe vendosja e kamerave nëpër shkollat e mbetura janë në procedura të tenderimit me buxhet të komunës.
* Kompjuter –laptopë, 20 copë, për IEA, donacion nga z. Asdren Toska
* Kompjuter –laptopë, 50 copë, donacion për IEA nga z.Liridon Byqmeti
* Save the Children, përmes projektit “ Zhvillimi i Fëmijërisë së Hershme “ në vlerë prej 8000 € mbështetje me material didaktike për dy IP Ardhmëria 1 dhe IP Integj
* GIZ – Gjerman, përmes projektit “Zhvillimin e kapaciteteve në arsim” pajisje me mjete të konkretizimit për sy SHFMU ‘Thimi Mitko” dhe “Zija Shemsiu”

Të gjitha këto kanë qenë të realizuara ose së paku janë paraqitur si të tilla në raportin vjetor të vitit të kaluar në faqen nr. 35, te donacionet, e tani përsëri edhe në këtë raport gjashtë mujor na paraqiten si furnizime brenda 6 mujorit të këtij viti.

A nuk është ky falsifikim e mashtrim?!

Të dhënat për vendosjen e mekanizmit digjital i cili kontrollon vijueshmërinë dhe saktësinë në orarin e punës të secilit mësimdhënës janë përsëritur dy herë në faqen 9 të këtij raporti.

Këtë nuk duhet konsideruar ndonjë gabim shumë të madh, por është një tregues i moskujdesit dhe mungesës së kontrollit dhe seriozitetit në hartimin e këtij raporti.

Organizimi i garave: organizimi i garave komunale të matematikës- ka pasur shkolla të cilat në organizim të këtyre garave nuk ka bërë fare gara të brendshme, por vetëm ka caktuar nxënës sipas parapëlqimit së vet, të arsimtarit ose arsimtares, me ç’ rast ka dëmtuar nxënësit, duke privilegjuar disa e diskriminuar të tjerët. Në këtë mënyrë është dëmtuar edhe shkolla por edhe nxënësit.

Projekte me Qeverinë: Shkolla e Arteve në përfundim e sipër, por punimet janë ndërprerë për shkak mos marrëveshjeve mes MASHT dhe Operatorit, thuhet në këtë raport. Është çuditshme që kjo shkollë është dashur të përfundohet para 2 vjetësh, ndërsa na thuhet se është në përfundim e sipër, duke lënë fajtor kujdestar ministrinë dhe operatorin. Pra një projekt i stërzgjatur dhe vonuar, ndërsa askush nuk është marrë në përgjegjësi.

Shumica e punëve dhe projekteve në bashkëpunim me qeverinë mbeten projekte të së ardhmes, për përfundimin e punimeve në palestrën sportive të SHFMU ”Rexhep Elmazi”.

Në fund të këtij raporti përmendet projekti “Shkolla e shekullit 21”me qeverinë e Luksemburgut ku thuhet se implementimi fillon në qershor, pra i referohet së ardhmes, që do të thotë se ky raport është shkruar para qershorit, ndërsa ne qershorin tashmë e kemi lënë prapa, pra do të ishte mirë drejtori të na tregonte çfarë ka ndodhur me këtë projekt.

Në këtë raport nuk kemi asnjë të dhënë çfarë është bërë dhe çfarë është ndërmarrë në ngritjen e cilësisë në arsim. Nuk kemi as ndonjë analizë krahasuese lidhur me ngritjen apo rënien e kësaj cilësie në raport me vitet paraprake as edhe me të njëjtën periudhë të vitit të kaluar. Nuk kemi asnjë informatë se pse ka ngecur qe dy vjet realizimi i projektit me partneritetin publiko-privat në kampusin e shkollave të mesme.

Në veçanti një analizë dhe vlerësim kjo ishte dashur të bëhet së paku në SHFMU “Selami Hallaqi” ku ka filluar zbatimi i projektit “Me më shumë mësimdhënës për klasat 3, 4 dhe 5”, në mënyrë që ta dimë a ia vlen që me këtë projekt të filloni edhe në shkollat tjera, ashtu siç thoni se e keni paraparë.

Nuk e dimë pse Drejtoria e Arsimit është vonuar në shpalljen dhe zgjedhjen e drejtorëve të shkollave të cilëve u ka kaluar mandati dhe vazhdojnë të punojë si ushtrues të punës së drejtorëve në një shumicë shkollash. Nuk e dimë pse drejtori por edhe kryetari i komunës lejojnë që një mësimdhënëse e ciklit të ulët të kryesoj Komisionin për pranim të punëtorëve arsimorë, e cila njëkohësisht është edhe anëtare e kuvendit komunal, pra pjesë e legjislativit dhe pjesë e një komisioni në ekzekutiv. Pra, kjo është shkelje ligjore dhe këtë e di mirë edhe drejtori edhe Kryetari i Komunës.

Edhe më tutje nuk kemi të dhëna se kur do të eliminohet puna në tri ndërrime në disa shkolla, gjë që po dëmton nxënësit dhe procesin arsimor në përgjithësi në komunën tonë. Kjo sikur tregon se jemi adoptuar me këtë dhe po e konsiderojmë si gjë normale.

Unë mendoj se këtu mungon organizimi i duhur, sepse edhe me këto objekte shkollore që kemi, do të mund të reduktohej puna e shkollave në tri ndërrime, ose së paku do të mund të punohej në dy ndërrime.

Bazuar në të gjitha këto që ceka më lartë del se ky raport i kësaj drejtorie ka mangësi të theksuara dhe si i tillë është jo i plotë dhe jo korrekt, e mbi të gjitha kur të njëjtat të dhëna, projekte na paraqet si të realizuara nga viti në vit.

Drejtoria e Shërbimeve Publike, Infrastrukturës dhe Banimit

Në faqen 6 në pjesën e parë, gjysma e faqes shkon duke përshkruar kompetencat, ashtu siç ka ndodhur edhe në vitin paraprak të raportit vjetor për 2018-tën.

Më poshtë paraqitet numri i lëndëve të trajtuara, gjë të cilën ne as e mohojmë as që mund ta konfirmojmë.

Të dhëna inkurajuese për mua janë të hyrat në këtë 6 mujor, që siç janë paraqitur në raport janë 191,029.58€ . Në bazë të këtij raporti del se kjo drejtori ka përmbushur planin e të hyrave për muajin 2019, vetëm në gjysmë e parë të tij, madje është tejkaluar për 11.000€. Sepse kështu del nga planifikimi. Këto të dhëna janë të paraqitura në planin financiar të të hyrave, ku nga kjo drejtori për gjithë vitin 2019 janë të planifikuara 180,000€ (shih fq. 5 te raporti financiar). Ndërsa po në këtë faqe, si të hyra nga kjo drejtori për periudhën 6 mujore janë paraqitur 47,391.00€ ose 26.33% e që krahasuar me vitin 2018, janë më pak të hyra, sepse në të njëjtën periudhë të vitit të kaluar kishim 52,356.81€. Pra kemi një dallim të skajshëm e kontradiktor ndërmjet asaj që na paraqet Drejtoria dhe asaj që na paraqet raporti financiar i Drejtorisë së financave. Kjo e fundit në kuadër të raportit të vet thotë se përditëson të dhënat në raport me drejtoritë komunale, por edhe me institucionet qendrore, në baza ditore, javore e mujore. Prandaj, mendoj se me të drejtë shtrohet pyetja cila është e vërteta këtu?! Prandaj për mua është e kontestueshme shuma e të hyrave në këtë drejtori, ose mungon shpjegimi i çartë, qoftë nga drejtoria e SHP, njëra nga këto drejtori nuk ka saktësi në të dhëna, ose kemi të bëjmë me ndonjë gabim. Do të ishte mirë të kemi ndonjë shpjegim për këtë.

Sa i përket mirëmbajtjes së rrugëve gjatë periudhës së dimrit, më duhet të shpreh mospajtim se ajo ka qenë efikase në të gjitha rrugët e qytetit, siç thuhet. Në të vërtet intervenim ka pasur vetëm në rrugët kryesore, por jo edhe në rrugët tjera të lagjeve e fshatrave. Këtë e kanë dëshmuar edhe qytetarët me fakte, fotografi e emra rrugësh edhe përmes rrjeteve sociale. Për qytetarët ka pasur vështirësi në qasjet deri në rrugën kryesore.

Një vonesë e theksuar ka qenë edhe në mirëmbajtjen verore të rrugëve. Vërejtje të mëdha janë dhënë edhe në shtrimin e rrugëve të reja, në të cilat për një kohë të shkurtër, kanë mbirë barishte e bimë të ndryshme, sikur asfalti të mos ishte marrë jo nga fabrikat e asfaltit, por në barnatoret bujqësore.

Sa i përket projekteve;

Rruga për Përlepnicë zgjerimi është duke u punuar me dinamikë të kënaqshme; rrugët në lagjen “Fehmi Agani” janë në procedurë, zgjerimi i rrugës nga rr. e Ferizajt në drejtim të Cërnicës në proces, Ndërtimi i rrugës Livoq i ulët Cërnicë në proces, Ndërtimi rrugëve në Arbëri janë kryer faza e parë (B.Llovca dhe Arben Ramadani). Ndërtimi i rrugës së Kumanovës në proces; Ndërtimi i rrugëve në Arbëri “Hysen Tërpeza” në proces, Rruga te Kombinati i duhanit në proces, Rreth rrotullimi në rr. e Prishtinës në proces, në të vërtetë ne kemi menduar se është përfunduar, por qenka ende në proces.

Pra të gjitha këto rrugë e projekte që janë në proces e procedurë, e me fjalën proces dhe procedurë në raportet e kuvendit d.m.th. punët nuk janë kryer, edhe pse kanë kaluar 6 muaj, përkatësisht 7 muaj dhe kemi të bëjmë me projekte që është dashur të jenë tashmë të përfunduara. Pra po të llogarisim saktë dhe të zbatojmë këto që janë në proces, del se sa pak është punuar në këtë drejtori në realizimin e projekteve. Te pjesa e fundit aktivitet tjera të takimeve dhe bashkëpunimeve në fq. 8, nën pikat 3.2, 3.3, 3.4, kemi kopjim të tekstit nga raporti vjetor i vitit të kaluar e që mund të vërtetohet duke shikuar faqen 58 të raportit vjetor të punës së Kryetarit. E në këto pika flitet për qiratë e pronës komunale, për ndërtesat e banimit në bashkëpronësi, për dhënien e banesave e lokaleve të komunës me qira.

Pra nga kjo drejtori mund të konsiderohen të kryera vetëm pjesërisht disa projekte si një pjesë e lumit Mirusha, disa projekte të vogla, pjesa e rrugës dalëse në drejtim të Ferizajt, por që nga shkurti e deri tash nuk është përfunduar.

Pra punë të tej zgjatura dhe të pa përfunduara. Me një pjesë të raportit të kopjuar në fillim e në fund, një praktikë kjo jo vetëm e kësaj drejtorie.

Drejtoria për Shëndetësi dhe mirëqenie sociale

Kjo drejtori ka listuar çështjet me të cilat është marrë gjatë këtij 6 mujori, po është dashur të paraqes edhe disa të dhëna plotësuese që janë me rëndësi;

Kështu p.sh. te Banimi social, te pagesa e qirasë për 51 familje, që duket se kemi rritje në krahasim me vitin e kaluar, nuk është cekur shuma e pagesave të këtyre qirave.

Tek ndërtimi dhe renovimi i shtëpive për rastet sociale, përkatësisht renovimi i 6 shtëpive të familjeve me gjendje të rëndë sociale, nuk dihet sa kanë kushtuar këto renovime, pra do të duhej paraqitur shuma e shpenzuar.

Tek subvencionet e 6 OJQ-ve përfituese, nuk dihet shumat që ato kanë përfituar.

Tek subvencionet në shëndetësi, nuk dihet gjithashtu as numri i përfituesve dhe as shumat e përfitimeve.

Të gjitha këto do të duhej të ishin të paraqitura si për ne ashtu edhe për taksapaguesit, qytetarët, sepse janë para të tyre. Sepse vetëm në këtë mënyrë transparenca është e plotë.

Drejtoria e Inspeksionit

Në kuadër të kësaj drejtorie ndër pikat e para të saj është sektori i ndërtimit dhe ambientit, që janë edhe pikë qendrore e Drejtorisë së Urbanizmit gjithashtu.

Por si duket mungesa e tërësishme e kësaj drejtorie gjatë 4 vjetëve të kaluara ka lënë aq shumë pasoja, sa që as në këtë mandat ende nuk është kthjellur si duket, sepse veprimet e saja ose janë të pavërejtshme ose të padukshme, ose nuk ka fare veprime, në veçanti në fushën e ndërtimeve.

Te përshkrimi i punës, faqe 17, në pikën nën 5, kemi inspektimi i objekteve me leje ndërtimi. Në këtë raport thuhet se për 6 muaj kanë bërë 35 inspektime të objekteve me leje ndërtimi, por askund nuk e ka të përshkruar inspektimin e ndërtimeve pa leje. E ndërtimet pa leje po lulëzojnë gjatë gjithë qeverisjes suaj 6 vjeçare.

Të gjithë e dimë se për planet urbanistike janë dhënë qindra mijëra euro, por këto plane po injorohen e nuk po respektohen, pikërisht nga ata që e kanë përgjegjësinë ligjore për të mbrojtur e respektuar ato, duke mbyllur sytë para degradimit ndërtimor që i është qytetit tonë. Kjo është e pafalshme, sepse kaq pamëshirshëm po veprohet në aspektin ndërtimor sa që vështirë se do të mund të na bënin edhe armiqtë më të mëdhenj.

Pra drejtoria e inspeksionit është aq neglizhente sa që për 6 muaj ka bërë gjithsejtë vetëm 228 inspektime.

Kjo drejtori ka pranuar vetëm 45 leje ndërtimore. Shtrohet pyetja po çfarë ka ndodhur me 178 objekte të reja, të cilat i ka regjistruar Drejtoria e Financave, besoj se këto nuk i kanë regjistruar në ndonjë komunë tjetër. Pra kjo drejtori i ka regjistruar si objekte të reja, të kryera, por që Drejtoria e inspeksionit nuk e di a bëhet fjalë për ndërtime me leje a pa leje, apo shumica e tyre nuk ekzistojnë.

Sa është punuar dhe si, tregon edhe shifra qesharake prej 14, 081.00€ të mbledhura apo inkasuara, që nuk bëjnë as 27% të realizimit të të hyrave të planifikuar nga kjo drejtori. Shih. fq. 5 të raportit financiar.

Por kjo drejtori ka qenë të themi shumë e zonja në harxhimin buxhetit në mallra dhe shërbime, ajo ka shpenzuar shumën prej 81,942.35€, me një staf prej 18 vetash, që është sa shpenzimet për mallra dhe shërbimet e zyrës së Kryetarit me 33 të punësuar dhe për më shumë 10,000€ se gjithë arsimi parafillor dhe çerdhet me 111 punëtorë.

Pra një drejtori aspak efikase në realizim të të hyrave, aspak efikase në ndalimin e ndërtimeve pa leje dhe në respektimin planeve urbanistike të qytetit, ndërsa shumë efikase në shpenzime të mëdha, por që paguhet nga taksapaguesit qytetarët.

Sa i përket Drejtorisë së Zhvillimit Ekonomik, nga e cila kemi pritur shumë më tepër, është fokusuar më shumë në projektet e mëdha milionëshe që aq shpesh na përmend edhe kryetari, por që nuk janë duke u realizuar. Pra shumica e këtyre projekteve i takojnë kohës që kemi përpara, pra të ardhmes.

Brengosës është fakti se në këtë drejtori kemi realizim të dobët të të hyrave për këtë periudhë, mungesa e subvencioneve dhe shpenzimet e vogla kapitale, të cilat nuk përbëjnë as një të tretën e këtyre shpenzimeve, ndonëse ka kaluar gjysma e vitit.

**Riza Abdyli**: sot po e shqyrtojmë raportin e punës së kësaj qeverisje komunale dhe unë nuk pajtohem me Abdylin i cili tha se është një raport i bollshëm, sepse unë mendoj se është raport i mangët sepse ka drejtori që vetëm me një faqe e kanë përmbledhur punën e tyre për vitin 2019.

Për mua është shqetësuese gjendja në zyrën e prokurimit e cila nuk ka bërë punë efikase, dhe vazhdon të bëj gabime elementare ku p.sh nuk e di se kush i bënë llogaritjet por para veti kam një kontratë me titullin Furnizim me ushqim për kafshët në shkollën Arbëria, kontratë e cila është lidhur me një operator me vlerë 60.168 € dua ta di se çfarë ushqimi ju keni blerë këtyre kafshëve? Projektet infrastrukturore kanë probleme me mbikëqyrjen e këtyre projekteve dhe në menaxhimin e kontratave po ashtu edhe i pranimeve teknike ku trendi bartet që nga viti 2015 ( 2018)?. Nga raporti i auditorit të përgjithshëm në vitin e kaluar kemi pas vërejtje serioze për këtë pjesë dhe shihet se këtë vit auditori ka qenë edhe më i rreptë, me që rast kryetari i komunës i ka pranuar vërejtjet dhe është zotuar se do t’i përmirësoj gabimet.

Te DSHPIB faqe 7, pika 2.5 te sanimi i ndriçimit publik kam ankesa të shumta sepse ekipi nuk është duk fare në fshatra, po ashtu kemi rrugë të tëra që ndriçimi publik nuk funksionon e në raport është thënë se gjithçka është në rregull.

Shihen se janë bërë disa investime në shkolla, drejtori po vazhdon me projekte sa për kozmetik por problemet kryesore që janë në shkolla drejtori nuk merret fare, por i sugjeroj drejtorit të arsimit të shkoj në shkollën e Thimi Mitko dhe ta sheh se dyert nuk kanë fare brava dhe mësuesit detyrohen t’i mbyllin dyert me karrige.

Në qytetin tonë ende kemi shkolla që punojnë me tri ndërrime dhe nuk kemi ndërmarrë asgjë që këto shkolla të kthehen në dy ndërrime.

Drejtoria e Urbanizmit- jemi dëshmitarë si anëtarë të KK që na sjellin vendime këtu për ndryshim të planit e pastaj ato vendime kanë një afat, kurse operatorët ekonomik e shfrytëzojnë atë vakum dhe punojnë pa leje, e ne i krijojmë mundësi dikujt që të shtyhet në drejtori sepse ne jemi dëshmitar që ky kuvend një vendim të caktuar dy herë është votuar në kuvend. Kryetari në vitin 2013 ka pas thënien e Jabangjinjëve por edhe sot kemi jabangji këtu.

Tregu i kafshëve në lokacionin në Velekincës është ardhur sot dhe pajtohem me parafolësin që tha se ky raport nuk është i saktë. Komuna e Gjilanit ka dështuar në menaxhimin e kontratave, përjashtim dy ose tri projekteve për të cilat ende nuk mund të japim mendim.

**Xhelal Hajrullahu**: meqë jemi të gjithë besimtar të besimit islam mendoj se duhet të respektohet dita dhe koha për faljen e namazit.

**Mimoza Kadriu**: sa i përket DAP- kjo drejtori ka pas probleme kohëve të fundit me sigurimin e certifikatave u tha edhe në raport që komunave të tjera u janë siguruar certifikatat por në këtë raport nuk u tha se ky problem është zgjidhur.

Te shërbimi i Autoparkut, tabela e paraqitur në faqen 3, është një numër i madh i veturave që janë shfrytëzuar për vitin 2018-2019 për numrin e kilometrave të kaluara dhe shpenzimet e derivateve, sepse nëse e analizojmë për vitin 2019 kemi kilometra më tepër dhe shpenzime të derivateve më pak krahasuar me vitin 2018. Gjithashtu shihet se në vitin 2018 ka pas një veturë më tepër por nëse vlerësohet kilometrat nuk del kështu sepse arsyetimi është se një veturë ka shpenzime më të larta se disa vetura tjera.

Te DBP- ky raport është mjaft i mirë dhe më pëlqeu shkrimi i detajeve me shuma dhe investime në subvencione.

Por mungojnë listat e përfituesve të subvencioneve prandaj ju lutem t’i prezantoni ato lista.

Më pëlqeu nënshkrimi i memorandumit të bashkëpunimit në mes të drejtorisë dhe kompanive të derivateve të naftës për fermerë.

DKA- në këtë drejtori shihet një numër i madh i projekteve të realizuara dhe shumë tjera në proces.

Shpresoj që raportin tjetër në këtë drejtori ta shohim si prioritet funksionimin e kabineteve të shkollave që nxënësit të kenë mundësi të kryejnë mësimin praktik të asaj që mësohet në teori.

DSHPIB- jemi dëshmitar që po punohet gjithandej por ajo që më shqetëson është fakti se dinamika e kryerjes së punëve nëpër rrugë sidomos në riparime por edhe në rrugë të reja është bërë traditë të lihet gjatë muajve korrik dhe gusht, gjë e cila i pengon lëvizjen e lirë të qytetarëve dhe shtimi i numrit të qytetarëve me rastin e ardhjes së bashkatdhetarëve.

Kjo drejtori ofron shërbimet e varrimit në komunën e Gjilanit por dua ta di se kush është përgjegjës për mirëmbajtjen e varrezave, sepse shihet se aty janë bërë gjemba e gërmadha sa që është tepër e vështirë të futesh aty.

**Arijeta Rexhepi**: është e pahijshme që kryetari i komunës nuk është tash prezent kur edhe po flitet për raportin e kryetarit. Në raport duhet të paraqiten punët e kryera brenda muajve janar-qershor, e dimë se mund të ketë raste ku kemi projekte të cilat janë me afatgjate pra mund të jenë ende në zbatim por te disa drejtori përmenden punë të kryera vitin e kaluar, që janë të kryera ne vitin 2018, e nuk vazhdojnë më në vitin 2019. Me këtë rast të vë në dyshim edhe të dhënat e tjera se sa janë të vërteta. Në raport kemi edhe tekst komplet të ngjashme me vitin e kaluar, p.sh te **Njësia e Auditimit te Brendshëm**, pjesa e tekstit te sfidat e kësaj njësie në raport është gjithmonë e njëjtë, nuk kane asnjë përmirësim. Te raporti i kësaj njësie nuk përmende fare të gjeturat gjatë auditimit nëpër drejtori, është dashur të raportoj për vlerësimin e tyre sipas shkallës së rrezikshmërisë, kjo është pjesa më e rëndësishme për të na njoftuar kjo njësi, por në raport fare nuk tregon , më mirë të them nuk i njofton qytetarët për të gjeturat në drejtoritë ku kane bërë auditimin.

Në raportin e **Drejtorisë së Administratës së përgjithshme** askund nuk përmenden shërbimet elektronike ku online mund të pajisen me dokumentet e nevojshme, askund nuk përmenden E-kioskat.

Çka po ndodhe me këto shërbime në Komunën e Gjilanit, çdo ditë e më shumë po përdoret teknologjia për kryerjen e shpejtë të punëve në jetën e përditshme ndërsa në Gjilan po i ktheheni kohës mbrapa. Na njoftoni drejtor a është në funksion shërbimi me dokumentacione në formë elektronike dhe a janë në funksion E-kioskat? Gjithashtu në raport shkruan për përgatitjet e dy zyrave të gjendjes civile, një në lagjen Dardania tjetra në lagjen Arbëria, shkruan se kuvendi ka miratuar iniciativën lidhur me zyrat, por kjo e dhënë në raport nuk është e saktë, më duhet të ju kujtoj se për në lagjen Dardania, kuvendi nuk ka miratuar asnjë iniciativë për zyre, shkaku i lokacionit të caktuar nga ju pa u pyetur fare banorët e asaj lagje me të cilin rast na u dashtë të marrim iniciativën për peticion ku kemi kundërshtuar ndërtimin e zyrës së gjendjes civile në oborrin e shkollës.

Në Drejtorinë e Zhvillimit Ekonomik, kemi 260 biznese të reja për ketë periudhë gjashtë mujore, nuk e di a mund të quhet rastësi, pasi këtë numër 260 biznese të reja e kemi pasur në vitin e kaluar, po për të njëjtën periudhe janar-qershore 2018. Ndërsa nuk kemi të dhëna sa biznese janë çregjistruar gjatë kësaj periudhe, ju lutem na njoftoni tani për numrin e bizneseve të çregjistruara! Gjithashtu në raport përmendën që janë bërë planifikimet për tregjet mobile në disa pjesë të qytetit, në këto raste na njoftoni sa i merrni parasysh kërkesat e qytetarëve pasi që kemi ankesa nga banorët e lagjes Arbëria për vendosjen e tregjeve mobile ne parkun e kësaj lagje, nëse mund t’i themi ende park!

Për menaxhimin jo të mirë të komunës tregon vlera e detyrimeve kontingjente e cila është gjithnjë në rritje dhe tani ka arritur në vlerë rekord 10 milion euro, do të thotë keni krijuar borxhe deri në vlerën prej 10 milion euro.

**Bujar Nevzati**: ne kërkuam qysh në fillim që kjo pikë të hiqet nga rendi i ditës, megjithatë po shpreh shqetësimet e mija. Raportet po i hartoni bukur, po shpenzoni mjete të konsiderueshme, por e kam krahasuar raportin me vitin 2018 dhe pothuajse është identik. Mungesa e ujit të pijshëm u diskutua në seancën e kaluar dhe ne patëm kërkuar që drejtori i Hidromoravës të jetë prezent në seancë, por ai nuk erdhi dhe dërgoi drejtoreshën financiare, por edhe më tutje po vazhdon mungesa e ujit të pijshëm ku në Përlepnicë kemi reduktime deri ne 14 orë. Problemi është i ngjashëm edhe në qytet. Z. Aliu ka ndërtuar objekte të larta dhe e pyes se si furnizohen me ujë banorët e banesave kolektive?

Shtëpia e kulturës në Përlepnicë e kam ngritur si shqetësim edhe në seancën e kaluar, e drejtori tha se punët do të vazhdojnë, por asnjë punë më nuk ka lëvizë vërejtje keni edhe nga auditori i përgjithshëm i cili thotë se punët vetëm fillojnë por nuk përfundojnë. Në atë pjesë janë mbjellë disa drunjë të cilët pa mirëmbajtje janë tharë.

Çështja e sportistëve është problematike sepse kanë mungesë transporti. Po ashtu në shëndetësi kemi mungesë të autoambulancave ku rasti më i fundit është vdekja e një të miture në fshatin Capar ku familjarët kanë thënë se autoambulanca është vonuar 1 orë. Kam edhe shqetësime të tjera, por nuk e di se kujt t’i drejtohem sepse kryetari nuk është prezent dhe drejtorët mungojnë në seancë.

* **Nehat Osmani:** Gjilanin në 6 mujorin e parë kalendarik të vitit 2019 e karakterizuan kriza të shumta, skandale të shumta, parregullsi dhe manipulime të shumta. Në 6 mujorin e parë të këtij viti, Gjilanin e dominuan 3 ngjarje të mëdha e kruciale dhe shumë tjera më të vogla që preokupuan vëmendjen qendrore dhe ishin hallet e pashpresa të gjilanasve të lodhur nga dëshpërimi dhe pa perspektiva.

Një numri të madh të punëtorëve të një numri të vogël të punësuarish u mohohet zbatimi i ligjit të punës. E drejta për pushim të garantuar, u cenohet zbatimi i orarit të rregullt, pushimi i lehonisë, kompensimi i orëve jashtë orarit, sigurimi shëndetësor etj.

Raporti në fjalë nuk trajton asnjërën nga komponentët shtjelluese të saj këtë problematikë diskriminuese për një numër të madh qytetarësh.

Problemin që kanë punëtorët sot në komunën e Gjilanit e kanë për shkak se e keni shkaktuar ju, sidomos për shkak të mundësive që keni pas dhe keni në dispozicion. Gjashtë vite më parë, të një mandati më parë, të mënyrë të vetëdijshme dhe të qëllimshme keni shuar drejtorinë e Inspeksionit për qëllime që ju i dini, në ndërkohë që edhe qytetarët i kanë mësuar dhe i dinë.

* **Rrjedhimisht gjendjen që keni shkaktuar me punëtorë vet, mos pretendoni se mund ta zgjidhni vet.**

Njëra ndër dukuritë më të shëmtuara të pas luftës në komunën tonë janë trendi i uzurpimeve dhe tjetërsimeve të pronave të huaja, publike e private. E keni instaluar ju dhe me shembullin tuaj vazhdoni edhe mëtej të trimëroni qytetarë tjerë për veprime të njëjta.

Raporti në fjalë as për këtë dukuri shqetësuese nuk flet në asnjërin nga kapitujt e saj.

* **Rrjedhimisht pa liruar pronat e uzurpuara ju vet, mos pretendoni se qytetarët e pandershëm si ju, do i lirojnë ato vet.**

Qytetarët e Gjilanit për shkak të kapaciteteve të pamjaftueshme të furnizimit me ujë të pijshëm janë privuar nga burimet thelbësore jetësore. Por gjendjen e krijuar me ujin e pijshëm në komunën e Gjilanit e keni krijuar ju së bashku me ndërmarrjen përgjegjëse për furnizim me ujë, për shkak të jo planifikimit profesional dhe menaxhimit adekuat të resurseve të nevojshme:

1. në raport me shtimin e trefishuar të popullsisë nga periudha e fundit e investimeve,
2. në raport me trendet e zhvillimit të egër të infrastrukturës ndërtimore dhe
3. në raport me ndryshimet e mënyrës së jetesës urbane.

Raporti i ofruar për shqyrtim nuk shtjellon gjenezën e shfaqjes së këtij problemi madhor.

* Duke i sjellë qytetarët e Gjilanit para kolapsit të përgjithshëm *ju keni dëshmuar se nuk dini dhe nuk mundeni të planifikoni në shtigje afatmesme.* Me fokusin para së gjithash për interesat momentale të pushtetarëve, *ju keni dëshmuar se nuk keni vizion afatgjatë të sendërtimit të nevojave dhe interesave reale të qytetarëve.*
* *Në të tëra këto problematika keni dëshmuar se duke qenë bartës të problemeve nuk mund, natyrshëm, të jeni bartës të zgjidhjes së problemeve. Ju mund të jeni vetëm vjelës të meritave të kamufluara momentale si modeli qeverisjeje që tanimë edhe qytetarët më të thjeshtë kanë filluar ta deshifrojnë dhe demolojnë deri në grimca të zhveshura.*
* Gjashtëmujorin e parë qeverisës të këtij viti e karakterizuan gjithashtu përpjekjet për të degraduar edhe ndonjë nga të arriturat afirmative të së kaluarës.

Insistimi juaj për të përvetësuar hapësirat e domosdoshme shkollore për zyre të panevojshme civile është kundërshtuar fuqishëm nga nxënësit dhe prindërit e atyre shkollave,

Insistimi juaj për të përvetësuar hapësirat e gjelbra dhe parqet e pakta për zyre civile e tregje të kontaminuara të bollshme po kundërshtohet me forcë nga qytetarët e lagjeve të diskriminuara të qytetit.

Po kundërshtohen sepse synimet e juaja regresive janë në shpërpushje me synimet e tyre zhvillimore dhe këmbënguljet e qytetarëve për ndryshim. Po kundërshtohen sepse synimet e fshehura të pushtetit tanimë qytetarët kanë filluar t’i demaskojnë që në fillet e saja.

Raporti askund brenda volumit të tij nuk merret me këso forma kundërshtimesh dhe rebelim të hapur qytetar.

* Në Raportin gjashtë mujor me të drejtë përfshihet Marrëveshja për realizimin e projektit më madhor infrastrukturor të “Impianitit për trajtimin e ujërave të zeza” si një e arritur e jashtëzakonshme atëherë kur do realizohet, por pa të drejtë anashkalohet kujdesi për infrastrukturën mesjetare e jetesën meskine të një pjese të qytetarëve të qytetit që kanalizimin e improvizojnë përmes gropave septike.

Në Raport nuk përmendet asnjë planifikim shpresëdhënës për këtë problem akut të qytetarëve që janë veç tjerash parapagues të rregullte të taksave komunale.

* Raporti përshkruan edhe interesimin për rininë dhe sportin. Gjysmë fjalie për sportin, gjysmë fjalie për rininë. Kaq ishte edhe interesimi për ta, Gjysmak, bile edhe pak më pak,

Stadiumit të qytetit i ka skaduar një 18 mujësh i proklamuar nga kryetari për përfundimin e tij. Ndoshta tani në bazë të punimeve të kryera do t’na tregoni edhe sa 18 mujsha tjerë do kalojnë gjer në inaugurimin final të tij.

Shumë objekte sportive e rekreative po shkatërrohen me shpejtësi menjëherë pas inaugurimeve në mungesë të përkujdesit institucional, hapësira rreth palestrës sportive është shndërruar në strehë të narkomanëve dhe delikuenteve ndërsa hapësira brenda e pashfrytëzueshme për sportistët dhe klubet e shumtë.

Shumë sporte po shuhen në mungesë të përkrahjes së komunës e sportistë të shumtë kulminant po lihen në mëshirën e përkujdesit individual. Disa prej tyre afirmimin e kërkojnë edhe nëpër komuna tjera e vise tjera.

* E rinia,.. e vetmja “punë e hairit” në organizimin e rinisë në këtë periudhë gjashtë mujore kanë qenë zgjedhjet e manipuluara për kryetar të KVRL nga ish kryetari i kësaj organizate. Tetë organizata jo qeveritare, pjesë e procesit zgjedhor dhe shumë të tjera, procesin e kanë nxjerrë të manipuluar nga ish kryetari.

Ky bile paska lënë edhe një moto të famshme: “Unë me dashtë ia vë drynin kësaj organizate”, kish pas thënë! Interesant! Paska shumë analogji me qeverisjen tuaj.

I keni vënë drynin shkollimit cilësor, punësimeve meritore, prodhimtarisë dhe bizneseve të ndershme, i keni vu drynin zhvillimit të sportistëve e artistëve, i keni vu drynin perspektivës së të rinjve.

Raporti juaj dhe realiteti jonë janë dy të vërteta diametralisht të kundërta. Të vërtetën tuaj e pasqyrojnë karvanët e gjata të të rinjve nga komuna jonë që ikin me të madhe nga lumturia që ofroni ju, realitetin tonë e pasqyrojnë nepotizmi, korrupsioni, kriminaliteti, uzurpatorët. Realiteti jonë është ai djaloshi juaj.

Ju me dashtë, qysh paska thënë ai akademiku i vogël, ja vëni drynin edhe vet komunës.

**Arbëresha Kryeziu-Hyseni**: te pjesa e DSHPIB në faqe 8 të këtij raporti thuhet se ja kemi dalë me sukses të debllokojmë dhe pastrojmë rrugët e qytetit dhe zonat e thella në fshatra në kohën e dimrit kur kishte të reshura bore, por në realitet nuk është e vërtetë sepse rrugët kanë qëndruar pa u pastruar fare.

Te pastrimi i lumenjve thuhet që në këtë drejtim është bërë një punë e mirë, por në fshatin Livoq banorët janë në gjendje të mjerueshme nga kundërmimi i lumit të fshatit dhe pavarësisht kërkesave të banorëve dhe vërejtjeve që ne i kemi parashtruar në kuvend, komuna asnjëherë nuk ka marrë masa për këtë çështje.

Te raporti i punës, mungon raporti lidhur me aksidentin e 7 marsit që ndodhi në qendër të qytetit. Të gjithë e dimë se për plane urbanistike janë dhënë mijëra euro, por këto plane injorohen dhe nuk respektohen nga ata që kanë përgjegjësi ligjore, duke mbyllur sytë para çdo degradimi që po i bëhet qytetit tonë dhe kjo është e pafalshme sepse kaq pamëshirshëm po veprohen në aspektin ndërtimor sa që vështirë do të mund të na bënin edhe armiqtë tanë më të mëdhenj. Drejtoria e Inspeksionit është neglizhente sa që për 6 muaj ka bërë vetëm 240 inspektime dhe kjo drejtori ka pranuar vetëm 45 leje ndërtimore ndërsa shtrohet pyetja se çfarë ka ndodhur me 178 objekte të reja të cilat i ka regjistruar DBF .

Kjo drejtori ka regjistruar si objekte të reja të kryera, por Drejtoria e Inspeksionit nuk e din a bëhet fjalë për leje apo pa leje apo shumica e tyre nuk ekzistojnë.

Sa është punuar dhe si, tregon edhe shifra qesharake pre 14.081 € të inkasuara që nuk bëjnë as 27% të realizimit të hyrave nga kjo drejtori dhe këtë e shihni në faqe 5 të raportit financiar.

Kjo drejtori ka qenë e zonja në harxhimin e mjeteve te mallrat dhe shërbimet duke shpenzuar shuma të konsiderueshme për një staf prej 18 vetash, sa është buxheti te mallrat dhe shërbimet te stafi i kryetarit prej 33 personave.

Sa i përket DZHE nga e cila kemi pritur më tepër kemi raport sipërfaqësor ku është fokusuar vetëm në projektet milionëshe të cilat as nuk janë duke u realizuar e të cilat vazhdimisht i ka përmendur edhe kryetari. Është brengosëse fakti që edhe në këtë drejtori nuk kemi realizim të hyrave për këtë periudhë ku mungesa e subvencioneve dhe shpenzimeve kapitale nuk përbëjnë as 1/3 të shpenzimeve edhe pse ka kaluar gjysma e vitit.

**Shefik Surdulli**: raportin e punës së kryetarit që ne sot po e diskutojmë, pretendimet për qeverisje të mirë dhe realizim të objektivave e realizim të parasë publike, transparencë të avancuar i rrëzojnë këto pretendime edhe dy raporte tjera. E para është raporti që i referohet të njëjtit periudhë Raporti i organizatës Demokraci Plus, gjatë monitorimit të komunës dhe qeverisjes lokale për të cilat kryetari është zotuar. Kjo organizatë ka marr si mostër shtatë kryetar komunash dhe vlerësimi flet për realitetin dhe keq menaxhimit të komunës sepse kryetari nuk ka përmbushë objektivat dhe zbehen pretendimet për qeverisje të mirë. Komuna e Gjilanit nga shtatë komuna tjera është e fundit që i publikon vendimet në web faqe të komunës. Publikimi i raporteve financiare dhe konkurset janë të përmbushura fatmirësisht. Zotimi për adresimin e ankesave të qytetarëve në platformën online është gjysmak . Kjo flet për qeverisjen e cila nuk është ashtu siç paraqitet në raport.

Te DSHPIB thuhet projekti për mirëmbajtjen e rrugëve flitet për një kontratë dy vjeçare, por nuk ka vlerë kontrata si e tille sikurse nuk ka vlerë as puna e kryer. Mirëmbajtja e parqeve, rrugëve është kontratë emergjente dhe qe tri vite e kemi të njëjtën situatë edhe kjo nuk është e qartësuar mirë se për çfarë kontrate emergjente bëhet fjalë. Ndriçimi publik, ka lagje që nuk kanë fare ndriçim, po ashtu nuk riparohen prishjet eventuale, rasti është te rruga Shytë Mareci në Dheun e Bardhë e cila përballet edhe me “vada” dhe “baltë”, rrugë e cila lidhet me rrugën qarkore dhe ende është e pa asfaltuar. Në këtë raport është potencuar përfundimi i projektit të ujësjellësit në lagjen Porodin, por asnjëherë nuk është theksuar vonesa e fillimit të ujësjellësit në Verbicë të Kmetocit projekt i cili është me një pako me Porodinin. Nuk është potencuar rregullimi i kanalizimit Fekal në rrugën Metush Krasniqi për të cilën kam ngritur shqetësimin e banorëve, e drejtori tha se këtë vit do të kryhet kjo punë sepse kemi kontraktuar operatorin ekonomik, por e vërteta është se në zyrën e prokurimit nuk kam hasë në këtë projekt për procedim të mëtutjeshëm.

Më në fund është kryer një punë e mirë nga kjo drejtori duke mbyllur hyrjet dhe daljet në rrugën e Bujanocit.

Në shëndetësi është mungesë e Autoambulancave dhe kjo është e tmerrshme. Te DUPMM shihen disa tabela të aktiviteteve por mungon krahasimi me periudhën paraprake. Te zyra e prokurimit kur përmendën sfida nuk e din se kujt t’i drejtohet dhe kërkon shpjegim. Ky raport i është dedikuar zyrtareve brenda për brenda komunës e jo neve. Te zyra e Informimit mungon angazhimi i kësaj zyre për nxjerrjen e një Buletini i cili më parë është nxjerrë si botim. Te zyra e avokatit është shqetësuese numri kaq i madh i lëndëve në komunë. Vërejtjet që i jep menaxheri i zyrës për një mos menaxhim të mirë dhe shumë anomali tjera të cilat duhet ta brengosin mazhorancën.

**Xhevat Demiri:** në emër të AAK e përkrahim këtë raport dhe kërkojmë që puna e drejtorëve të jetë edhe më efikase.

**Milivoje Stojanoviq**: ky raport është në detaje për qeverisjen ekzekutive , aktivitetet e kryetarit të komunës janë intensive për këtë gjashtë mujor dhe me ç ‘rast kryetari mundohet t’i ofroj një jetë më të mirë qytetarëve. Komuniteti serb shpreson se kryetari i komunës do t’i realizoj disa projekte për ta. Rindërtimi i rrugëve, asfaltimi i rrugëve të reja gjithashtu për aktivitetet që e përmirësojnë jetën e komunitetit serb siç janë arsimi, kultura etj. Qeverisja lokale duhet të angazhohet rreth ndërtimit të objektit shkollor në fshatin Cërnicë, ekziston gatishmëria e ministrisë për komunitete dhe kthim të ndërtoj objektin në vlerë 150.000 €, ajo që pritet prej komunës është vetëm të drejtoj një kërkesë në ministri për objektin shkollorë. Shpresoj që do të jemi efikas dhe të dërgohet kjo kërkesë në ministri.

**Arianit Sadiku**: sot po e shqyrtojmë raportin e kryetarit të komunës, por kryetari mungon dhe me të drejt mund të themi se ky raport është i punës së komunës e jo i kryetarit të komunës, sepse kryetari nuk është në gjendje që një herë në gjashtë muaj të rri në seancë dhe të dëgjoj analizat e anëtarëve të kuvendit lidhur me punën e tij. Nuk është e rastësishme kur ai mungon, por edhe nëse mungon shpesh nuk e dinë se sa herë ka qenë. Njërën prej seancave të kuvendit kryetari ka thënë se unë vij në seancë raportoj dy herë në vit e që bëjnë 12 herë.

Te DUPMM në raport janë përshkruar punët dhe përshkrim të planeve të vitit 2018, gjë që vlen të theksohet është faza përfundimtare e planit zhvillimor dhe e hartës zonale ku janë mbajtur 20 dëgjime publike me qytetarë, si dhe një analizë që thotë se komuna e Gjilanit ka kapacitet t’i përballoj 250.000 banorë. Në njërin prej debateve kam qenë edhe unë ku 70% e kohës është bërë prezantimi i dokumentacionit se sa është e nevojshme të kemi hartën zonale dhe planin zhvillimor, kurse 30% janë marrë me kërkesat individuale për parcela, kurse as 1% të kohës nuk është prezantuar se çka planifikohet të bëhet në atë zonë. Ky debat ka ngjarë në tubim kozmetik, kurse aspekti profesional dhe parimor ka munguar.

Te sektori i planifikimeve përpos që projektet po përsëriten, janë 3 parqe të qytetit që janë në degradim të skajshëm, si parku i qytetit, parku mbi sallën e sporteve, parku në Dardani, parku në Arbëri, të cilat po shkatërrohen. E kot është të planifikoni parqe të reja kur mirëmbajtjen e keni zero. Te Kodra e Dëshmorëve nuk e di a ka qenë drejtori në atë pjesë dhe a e din sa drunjë janë mbjellë dhe sa janë tharë për shkak të mos mirëmbajtjes.

Sa i përket projektit të tregut të kafshëve ne sot e kemi pikë të rendit të ditës, kurse në raport shkruan se gjithçka është në rregull.

Mendoj se jeni duke raportuar gjëra që nuk kanë mundësi të bëhen dhe nuk kanë efekt për komunën. Hartimi i planit strategjik për mbrojtjen e ajrit nga ndotja, dihet se ndotja më e madhe në qytet në mungesë të fabrikave bëhet për shkak të ndërtimeve të cilat asnjëherë nuk po përfundohen dhe nuk bëhet pranimi teknik i ndërtimeve të larta.

Para disa seancave patëm përfaqësuesit e pronave të kampit Montith, a keni ndërmarr diçka për atë pjesë?

**Nevzat Rushiti**: drejtoria e Inspeksionit ka numrin e procesverbaleve pre 1762 të përfshira në terren. Numri i gjobave mandatorë është 31 gjoba për gjashtë muaj, në të cilën hynë keqpërdorimet e ujit, ndotja e ambientit etj. Numri i aksioneve së bashku me policinë e Kosovës në të gjitha sektorët policorë janë 20 aksione. Numri i kërkesave të pranuara 484 kurse janë realizuar 347 kërkesa. Numri i kujdestarive nga isnpeksioni janë 27 kujdestari. Kryetari i komunës ka marr vendim që të na lejoj automjetet për drejtorinë e Inspeksionit edhe për kujdestari. Numri i lejeve ndërtimore është 45 leje. Inspeksioni nuk prodhon shumë të hyra por ka gjoba dhe taksa. Mbi 350.000 € janë për leje ndërtimore. Te sektori i ndërtimit 84 procesverbale, kurse 32 procesverbale për ndërprerjen e punëve, kemi inspektimin e objekteve me leje ndërtimi 35.

**Bekim Bajrami**: në drejtorinë e urbanizmit, është sektori i planifikimit i pari që prinë, plane bëhen shumë, projekte të ndryshme, implementimi i projekteve etj. Për interesimet e juaja ne kemi informata në drejtori, ju japim përgjigje dhe jemi të detyruar të jemi transparent. Planet rregulluese bazohen në LVL dhe ato mund të kthehen nga Ministria, por ne prapë bazohemi në ligj. Sa i përket shtëpisë së kulturës në fshatin Përlepnicë, punimet do të vazhdojnë, do të bëhet zhvendosja e lapidarit dhe do të bëhet edhe më bukur. Te kampi Montith ne kemi dhënë përgjigje për pronarët dhe qëndrojmë mbrapa atyre informatave të dhëna.

**Ramiz Ramadani**: rreth kontratës së shkollës bujqësore besoj që z. Riza Abdyli e din saktë se ajo kontratë është kornizë 3 vjeçare dhe është në rregull. Ka tri paramasa ushqimin e koncentruar dhe përkujdesjen veterinarinë. Një lopë me ato kapacitete prodhuese, në minimum ka 4 € shpenzime ditore dhe me këtë llogari del se për 36 muaj shpenzohen 51.840 €. Listat e përfituesve të subvencioneve kanë qenë transparente dhe janë sjellë në Komitetin për Zhvillim Ekonomik dhe Agrikulturë, por nëse ju keni vullnet unë i sjelli listat në kuvend.

**Bujar Nevzati**: kam një informatë që shefi i kabinetit Faton Bislimi është paguar për shtatë muaj radhazi, e në fakt ai nuk ka punuar, a është e vërtetë kjo?

**Arbër Ismajli**: sa i përket gjendjes së ujit, ne kemi një task force e cila po mundohet ta menaxhoj situatën po ashtu kemi ndihmë nga inspektorët komunal dhe policia. Në takimin me qeverinë dhe ministrinë është marrë vendim që komuna e Gjilanit të ndihmohet me hapjen e puseve të reja, dje kemi përsëritë kërkesën për lejimin e mjeteve afër gjysmë milioni €. Gjendja nuk është e mirë me keq ardhje e them dhe në reduktime janë i gjithë qyteti por edhe fshatrat.

**Abdyl Aliu**: kolegu im Bujar Nevzati më pyeti si bëhet furnizimi me ujë i banesave kolektive, por çdo ndërtim duhet të ketë pëlqimin paraprak. Secila banesë që ndërtohet në Gjilan e ka për obligim të ketë rezervarin e ujit dhe pompat për ujë që të dal deri në katin e fundit të objektit.

**Fitim Guda**: duke e analizuar raportin e kryetarit kam has në një informatë interesante” hartimi i planit të studimit të fizibilitetit për instalimin e gazit natyror në qytet” kjo më befasoi prandaj kërkoj sqarime.

**Arbër Ismajli**: jemi duke u munduar ta sjellim gazin natyror në qytetin e Gjilanit, ngjashëm ka bërë edhe Maqedonia, prandaj ne po e bëjmë studimin e fizibilitetit. Jemi në fazën e vlerësimit të studimit të fizibilitetit dhe nëse është në interes për qytetarët do ta bëjmë nëse jo e lëmë.

**Nevzat Isufi**: nga drejtori i DUPMM patëm përpjekje për arsyetim dhe del se projektet janë në fazë të kryerjes e nga ana tjetër nuk janë kryer. Te transparenca pse nuk bëhen publike lejet e lëshuara nga DUPMM. Drejtori nuk ka dal në vendin e ngjarjes të shikoj gypin e ujësjellësit i cili i ekspozohet nga dielli, shiu, bora etj.

**Riza Abdyli**: mendoj se ky kuvend është vend ku shfaqen disa pjesë të humorit dhe kjo puna e gazit natyror është humor pa krip. Qytetarët kanë mungesë të ujit, e ju po flitni për projektin e gazit natyror i cili njëherë nuk është në rend.

* 1. **Raporti financiar për periudhën Janar-Qershor 2019**

**Abdyl Aliu**: edhe ky raport i radhës sikurse të tjerët deri më tani është në përputhje të plotë me kërkesat dhe përkufizimet juridike të Ligjit mbi Financat Publike, pra i përmbushë kriteret ligjore për një organizatë buxhetore siç është komuna e Gjilanit.

Raporti përmban shuma totale të planifikimit dhe të shpenzimeve për kategori të ndryshme ekonomike dhe po ashtu edhe përmban në vete edhe krahasime për periudhat e njëjta për vitin 2018 me 2019.

Kemi të bëjmë me raportin e dytë financiarë këtë vit, pra këto raportime janë bërë shumë shpesh dhe kjo është e mirë pasi që me këto raportime na mbajnë të informuar neve si kuvend po edhe të gjitha forumet të cilat duan me qenë të informuar po edhe në përgjithësi edhe qytetarin e komunës së Gjilanit për atë se si po grumbullohen taksat e tyre dhe si ato po shpenzohen.

Edhe Kuvendi edhe qytetari i komunës së Gjilanit ka të drejte të jetë i informuar për këtë prandaj edhe e falënderojmë komunën në përgjithësi dhe në veçanti DBF për gatishmërinë e treguar që edhe detajet më të vogla t’i paraqesë para nesh këtu sipas kërkesave që ne i parashtrojmë.

Të gjitha raportet e deritashme kanë marr notë të mirë nga vlerësimi ynë si kuvend, prandaj këta gjashtë muaj sipas asaj që shohim duke krahasuar me 2018 dhe vitet tjera të të njëjtës periudhë po edhe nga planifikimi për komplet 2019, ne na bënë që prapë të japim vlerësim pozitiv për këtë raport dhe njëkohësisht të inkurajojmë që të vazhdohet edhe më tutje me një paraqitje reale dhe në kohë të aspektit financiar të komunës.

Edhe me këtë rast i ftoj edhe kolegët e tjerë të Kuvendit që edhe më tutje edhe me më ngulmë të vazhdojmë të ngrisim nivelin e diskutimit për politikat fiskale dhe financiare të komunës në drejtim të ngritjes pozitive nga ky aspekt.

Prandaj, në emër të GK të LDK-së kërkojë që të vazhdojë me praktikën e transparencës me shpenzimin e parasë publike, në përputhje me Ligjin për Financat Publike.

**Nevzat Isufi:** në kuptimin pozitiv ju referuam këtij raporti duke parë që drejtoritë e caktuara është dashur të konsultohen me drejtorin e financave që të ketë harmonizim të shifrave. Është brengosëse që disa drejtori nuk kanë arritë përqindje të lartë të realizimit siç janë planifikuar, siç është te zhvillimi ekonomik që nuk e kalon as 10%, të hyrat në bujqësi 12%, inspeksion 26%, ndonëse realizimin më të mëdha afrojnë shifrën 50%. Kemi mungesë të planeve dhe shpenzimeve kapitale ku bujqësia ka zero shpenzime kapitale, QKMF ka shpenzime zero dhe kjo do të thotë se do të bëhen në gjysmën e dytë të vitit kalendarik. Drejtoria me drejtë ka thënë se përgjegjësimi i të dhënave është dashur të bëhet, harmonizimi i drejtorive mes vete.

**Enver Hajrullahu**: në buxhetin e planifikuar për vitin 2019, me mjete nga grandi, mjete vetanake, donacione dhe participime janë planifikuar 26 milion € dhe nga kjo shumë janë realizuar 10 milion € .

Te mallrat dhe shërbimet janë planifikuar 3 milion € dhe janë shpenzuar mbi 1.5 milion €, kësaj radhe jeni kursyer nga shpenzimet.

Te shërbimet komunale keni shpenzuar 36%, te subvencionet 25% i buxhetit total dhe shpenzimet kapitale janë shpenzuar 1.5 milion €. Dua ta di se pse nuk po realizohen disa mjete kur dihet se komuna e Gjilanit ka shumë nevoja. Te planifikimi vjetor faqe 5 janë planifikuar 70% për vitin 2019 dhe janë realizuar vetëm 10%.

**Bujar Nevzati**: te të hyrat ka mos realizim, kemi ndërtime pa leje dhe pagesa jo të mjaftueshme. Te zhvillimi ekonomik planifikimi 70.000€ kurse realizimi 7.000 € kjo nuk është në rregull. Te shërbimet publike diçka nuk po funksionon me planifikimin e realizimit. Drejtoria e Inpeksionit dështim në realizimin e të hyrave. Po ashtu te tatimi në pronë e cila eshët baze e të hyrave vetaneke e këtu punët si keni fare mirë. Pse nuk po i paraqitni detyrimet kontingjente. Komuna a jonë ka borxhe mbi 12 milion € ndaj operatorëve ekonomik. Kërkoj që në seancën e radhës t’i paraqitni detyrimet kontingjente me emër dhe mbiemër dhe paditë e shërbyesve civilë.

Kërkoj që pyetjeve të mija t’i përgjigjeni sot ose me shkrim.

**Arijeta Rexhepi**: për të pasur sukses në punë udhëheqësit e drejtorive duhet të kenë një plan të punës për të cilin do te kujdesen për ta realizuar, e me këtë rast në baze të planit të punës edhe planifikimi i shpenzimi të parasë do të ishte bërë më mirë. Kjo vërehet te disa drejtori të cilat nuk kanë plan të punës ose nuk kane arritur të punojnë sa duhet për të shpenzuar paratë që u janë ndarë , sidomos te kategoritë e shpenzimeve kapitale e cila ndikon drejtpërdrejtë në jetën e përditshme të qytetareve të Gjilanit. Kështu p.sh. drejtoria e shërbimeve publike te shpenzimet kapitale ka arrit t’i harxhoj vetëm 24% të parasë që është planifikuar për tërë vitin edhe pse ka kaluar gjysma e vitit. Drejtoria për Bujqësi dhe Pylltari ka ne dispozicion 100 000 euro për shpenzime kapitale, ndërsa në këtë periudhe 6 mujore nuk ka shpenzuar asgjë. QKMF gjithashtu ka pasur në dispozicion 322 228 euro për shpenzime kapitale, por nuk ka shpenzuar asgjë. Drejtoria e Arsimit ka të ndara 450 000 euro për shpenzime kapitale, ndërsa ka harxhuar vetëm 2 % të parasë. Prapë po ju kujtoj se kemi nevojë për një shërbim shëndetësore më të mirë, infrastrukturë më të mirë, kushte më të mira nëpër shkolla, mundësi për një zhvillim të bujqësisë e ekonomisë e shumë të tjera. Të paktën t’i shfrytëzoni parat që janë të dedikuara për një jetë më të mirë të qytetarëve të Gjilanit.

Te investimet kapitale nuk kemi sqarime të detajuara, shumen për çdo projekt që është kryer e që është ende duke vazhduar, me këtë raport sipërfaqësor nuk tregon se çka me sakte është punuar e sa ka kushtuar. Edhe pse jeni te obliguar me ligj qe te na njoftoni për te gjitha projektet kapitale dhe shpenzimin e tyre.

Disa drejtori kanë dhënë të dhëna financiare edhe te raporti i kryetarit, por ato nuk përputhen me raportin financiar, sa real mund të jetë raporti. Ne raportin e kryetarit te drejtoria e Inspeksionit kemi të hyra nga pranimi teknik, therjet dhe gjobat 14. 081 euro, ndërsa në raport financiar shkruan 13. 463 euro, pastaj te informata e drejtorisë së arsimit, shpenzimet janar-qershor nuk përputhet me raportin financiar të po të njëjtës periudhë kemi mallra dhe shërbime dallimin prej 70 000 euro pra Drejtoria e Arsimit thotë janë shpenzua 640 000 euro ndërsa drejtori i financave 570 000 euro, gabimi mund te behet për 7 apo 70 euro por për 70 000 euro është shumë e çuditshme, te shpenzimet kapitale raporti financiar thotë ka harxhuar kjo drejtori 8 500 euro , ndërsa drejtoria e arsimit në informatën e tij ka deklaruar se ka harxhuar 58 500 euro për shpenzime kapitale, prapë kemi një vlerë prej 50 000 euro të cilat nuk paraqiten në raport. Vetëm nga këto dy raste që i përmenda del një vlerë e parasë prej 120 000 euro qe ne raportin financiar nuk janë askund, si mund të thuhet se ky raport është real!

Shqetësim tjetër te raporti financiar janë edhe të dhënat për planifikimin vjetor dhe realizimin e të hyrave vetanake për periudhën janar-qershor 2019, sidomos te Drejtoria e Zhvillimit Ekonomik ku ka realizuar vetëm 10 % të shumës që është planifikuar e njëjta ndodhë edhe me të hyrat nga Inspeksioni e cila ka realizuar 27 % e shumës që është planifikuar. Këtu kam një pyetje për drejtorin pse nuk kemi planifikim të të hyrave nga Drejtoria e Bujqësisë dhe Drejtoria e Shëndetësisë, si dhe te shëndetësia kemi një vlerë prej 330 euro të të hyrave në vitin 2018, ndërsa për këtë vit nuk ka asgjë, na njoftoni më saktë prej cilës pjesë, si i realizon Drejtoria e Shëndetësisë këto te hyra?

Gjithashtu, kam edhe një pyetje te buxheti shtesë me vendim të Qeverisë së Republikës së Kosovës për shëndetësinë kemi vlerën prej 216. 427 euro, na jep sqarime për pjesën që është e shkruar në këtë faqe, transferi i fondeve të financimit nga huamarrja nga komunat në Ministrinë e Shëndetësisë.

**Zijadin Maliqi**: para anëtarëve të kuvendit paraqiti raportin financiar dhe u përgjigj në pyetjet e anëtarëve të kuvendit. Ai tha se raporti është real dhe asnjë dyshim nuk ka se nuk qëndron siç është shkruar. Të hyrat janë të kënaqshme sepse 48.6% janë për gjashtëmujorin e parë , kurse planifikimi merret me raportin final.

Te shpenzimet nuk jam i kënaqur as unë, por duke e marrë parasysh që tremujori i parë është përgatitje për punë duhet t’i kuptojmë shpenzimet.

Te dyshimi i Bujarit i them ta heq menjëherë, sepse mund ta vërtetoj me dokumente. Mbi 1 milion € kemi grumbulluar të hyra nga tatimi në pronë. Te detyrimet kontingjente janë përmes Gjykatës dhe në këtë fazë nuk pres zvogëlime, sepse e kemi shpronësimin e rrugës qarkore e cila vetëm po rritë paditë nga pronarët e tokave.

**Nazim Gagica**: ata që janë ekonomist e dinë se analiza financiare dhe viti fiskal për të gjitha etnitetet nuk përfundon në muajin korrik, e nëse ju keni dilema rreth mos shpenzimeve, ju them se ato shpenzohen në fund të vitit. Nëse kërkoni që DKA t’i prezantoj shpenzimet në korrik kjo është absurde. Nëse nuk ekuilibrohen të hyrat me dalje, DBF prezanton të dhëna eksplicite.

**Arijeta Rexhepi**: te buxheti shtesë me vendim të Qeverisë që i ka ndarë Shëndetësisë, aty thotë fond i financimit nga huamarrja, kjo pjesë më intereson çka nënkupton?

**Zijadin Maliqi**: Ministria e Shëndetësisë e ka ndarë fondin e tij nuk e di nga e ka marrë dhe është i pa realizuar, sepse neve na ka ardhur në buxhet dhe është i pa shfrytëzuar .

* 1. **Raporti i Auditorit të përgjithshëm për vitin 2018**

**Bujar Nevzati:** fillimisht kërkoj që kjo seancë të ndërpritet sepse kemi edhe 5 pika për shqyrtim e në të njëjtën kohë jemi të lodhur dhe kushtet nuk janë për të vazhduar me seancë.

**Shpresa Kurteshi-Emini**: nuk mund të shtyhet seanca për të hënen, prandaj ju lutem që të jeni më të shkurtër dhe më konkret.

**Abdyl Aliu**: duke realizuar këtë auditim dhe më pastaj duke dhënë vërejtjet dhe rekomandimet për të gjeturat e periudhës që është objekt i auditimit të ZKA-se, në këtë mënyrë ndikon apo më mirë me thënë pretendohet që të ndikojë që në periudhën e ardhshme të përmirësohen të metat e gjetura me auditim dhe ato të mos përsëriten në vitet në vazhdim.

Qëllimi i gjithë kësaj është që të ngritën performansat e menaxhimit financiar në të gjithë sektorët komunal dhe si rrjedhojë të ngritet edhe më tutje besimi i qytetarëve në shpenzimin e fondeve publike .

Është për lëvdatë bashkëpunimi i mirëfilltë i kryeartit, Nk dhe stafit të tyre me zyrtarët e ZKA gjatë këtij procesi të rëndësishëm.

Raporti del të jetë më i mirë se sa raportet e viteve të kaluara, por kjo nuk d.m.th assesi se duhet të jemi të kënaqur dhe se kemi mbërri aty ku kemi dëshiruar, mirëpo jemi në rrugë të mirë për sa i përket arritjes së besimit kur është në pyetje shpenzimi i parasë publike.

Është pothuajse e pamundur që të ketë auditim e të mos ketë fare vërejtje dhe të gjetura, sepse atëherë kjo do ta hiqte nevojën që të ekzistojë ZKA, mirëpo është e rëndësishme që këto vërejtje dhe të gjetura të shënojnë rënie të dukshme nga viti në vit dhe fakti që çdo vit ka progres në këtë aspekt duhet të na bëjë të ndihemi mirë.

Unë nuk dua që të hyje në detaje për vërejtjet, të gjeturat dhe rekomandimet sepse ZKA është shumë e qartë në këtë aspekt dhe i adreson ato në mënyrë të qartë, prandaj në emër të GK të LDK-së e edhe në emër të të gjithë kolegëve që duan të jenë pjesë e kësaj kërkese, kërkoj nga kryetari dhe nga Nk, që të ndërmerr të gjitha veprimet e nevojshme dhe masat e nevojshme sipas rekomandimeve të ZKA-se dhe në këtë mënyrë të ndikohet që auditimi i vitit 2019 dhe viteve të tjera në vazhdim të jetë edhe më i mirë.

Edhe ne si këshilltarë komunal, duhet dhe mundim të japim kontributin tonë në këtë aspekt, jo vetëm se sot këtu duke dhënë vërejtje, por edhe në ditët në vazhdim mundemi me punua edhe me kryetarin e edhe me Zyrtarin Kryesor Financiarë edhe me ndokënd tjetër që na merr mendja d.m.th. aty ku ka gjetje dhe rekomandime.

**Nevzat Isufi**: mendoj se ka qenë propozim i qëlluar që pikërisht sot kur i kemi në shqyrtim të gjitha raportet e drejtorive dhe raportin financiar, të jetë edhe raporti i auditorit i cili ka analizuar gjitha sektorët dhe shumë nga gjërat që u thanë i ka vërtetuar edhe auditori i cili është i pavarur. Gjetjet janë të mëdha në kuptimin e mangësive.

Ajo që konstatohet te shpenzimet kapitale është thënë edhe nga auditori po ashtu edhe te subvencionet. Në shkeljet dhe neglizhimet e të hyrave në tatimin në pronë janë njohur dy prona si banim kryesor e siç e dimë se një banim rezidencial shkon me zbritje. Te kompensimi i pagave në kundërshtim me aktin e emërimit ku disa vite radhazi është bërë pagesa me një koeficient më të ulët se ai që është në realitet me vendim që disa qytetar janë dëmtuar. Te certifikimi i pagesave kemi shmangie nga rregullat. Te kontratat komuna ka tejkaluar shumën po ashtu edhe te transporti i nxënësve tejkalim i shumës në raport me atë që është kontraktuar. E falënderojmë auditorin i cili e ka identifikuar numrin e kontratave në vepër i cili thotë se ka 119 punëtorë bashkë me stafin e Teatrit. Ky numër është jashtëzakonisht i madh dhe ne vazhdimisht kemi pyetur e nuk kemi marr përgjigje.

Këto vërejtje dhe rekomandime jepen për çdo vit dhe ju nuk ndërmerrni masa për përmirësim.

**Riza Abdyli:** ky raport është i pavarur dhe real dhe si çdo herë këtu shihet se komuna e Gjilanit nuk është radhitur aty ku dëshirojmë ne sepse ka gjetje serioze nga auditori, gjetje serioze dhe gjetje banale. Secili zyrtar ka obligime ligjore dhe duhet ta di punën e vet.

Në faqe 5 të raportit shihen tabelat dhe pikat shqetësuese për mua janë të identifikuara e tani i potencoj.

Në faqe 7 janë pasqyrat financiare ku më shqetëson theksimi i çështjes ku thuhet se nga kategoria e mallrave dhe shërbimeve thesari ka bërë ekzekutimin e 13 pagesave të cilat i takonin kategorisë së pagave dhe mëditjeve.

Nga kategoria e subvencioneve, me vendime të Qeverisë, Komunës së Gjilanit, janë ndarë subvencione për organizimin e manifestimit kulturor “Flaka e janarit” në vlerë 54.850 €, të cilat nga natyra e shpenzimeve i takonin mallrave dhe shpenzimeve. Po ashtu edhe ndërtimi i shtëpive mbi 6.000 € ishte paguar nga subvencionet e jo si transfer kapital. Te përgjegjësia e PFV ka precizuar qartë se kryetari është përgjegjës për pasqyrat financiare.

Te fq 14, realizimi i ulët i buxhetit dhe subvencioneve, gjetja janë komuna gjatë këtij viti ka arritur të shpenzoj buxhetin për investime kapitale vetëm 79%, kurse 75% subvencione, e kjo është sfida kryesore me të cilën po përballet komuna si realizim i ulët i buxhetit. Çështja nuk është adresuar nga menaxhmenti dhe shkaktar i ekzekutimit të ulët janë vonesat e realizimit të kontratave. Rreziku nga kjo për ekzekutimin e ulët të buxhetit reflekton mos përmbushjen e programeve dhe realizimin e pakët të projekteve.

Në fq 19 tejkalimi i vlerave të kontratave – kontrata furnizimi me dru, keni tejkalua vlerën 42%, te transporti i nxënësve 121% tejkalim i vlerës. Këtu keni rritë kontratë 121% e kjo është lëndë për Prokurorinë e jo për neve. Tejkalimi i limitit të përcaktuar të kontratës rezulton me një planifikim të dobët të kërkesave të cilat kanë pas vlerësime të pasakta të paramasës dhe parallogarisë. Anomalia më e madhe e kësaj qeverisje është kur auditori thotë komuna për DDD ka lidh kontratë kornizë në vlerë 103.600 € përmes procedurës së hapur të prokurimit dhe në kërkesën për procedurën e prokurimit njësitë kërkuese kanë kërkuar dezinsektimin e 1000 hektarëve hapësirë publike të komunës dhe komuna ka 1967 hektarë. Kemi të bëjmë me një menaxhim të dobët të zyrës së prokurimit, sepse zyra e prokurimit ka rritë sipërfaqen e dezinsektimit. Keq informim i zyrës së auditorit është nga komuna ku thuhet se angazhimi i parregullt i stafit për shërbime të veçanta dikush ka manipuluar me numrin e shërbyesve civilë të suspenduar, sepse numri këtu është 40 zyrtar të suspenduar por në realitet janë 24 zyrtarë të suspenduar. Në komunën e Gjilanit qe 5 vite qeverisje të LDK-së asnjë aplikant nuk pranohet në punë me merita, ata që i kanë kushtet financiare të vështira fare nuk pranohen në punë.

Sipas auditorit kemi gjetje të ndarjes së subvencione në kundërshtim me rregulloret komunale. Kërkoj nga drejtorët të cilët mbikëqyrin kontratat dhe pranimeve teknike të jenë sy qelë sepse një ditë do të përgjigjen duke filluar nga kryetari i komunës e deri te më i fundit do të bartni përgjegjësi.

**Nehat Osmani**: nuk po e themi ne sot, po e thotë ***raporti i auditorit*** tash, atë që ne shumë më herët kemi konstatuar. Komuna e Gjilanit në vazhdimësi shkel rregulloret komunale vetëdijshëm, tejkalon ingerencat dhe autorizimet ligjore në dëm të buxhetit komunal qëllimshëm, devijon destinimet e mjeteve të alokuara, redukton objektivitetin dhe transparencën, nuk zbaton rekomandimet e auditorit

Edhe gjatë ndarjes së subvencioneve pa marrëveshje, edhe kur pagesat për subvencione nuk u shkojnë përfituesve, duke injoruar shpalljet publike, kur nuk vendosen kontrollet në procesin e ndarjes së subvencioneve e shumë tjera parregullsi.

Por unë nuk do flas për këto të gjetura të Auditorit. Kësaj radhe unë do merrem me të gjetura të **Auditorit** të një karakteri tjetër që kanë në fokus shpenzimet e dyshimta.

Le të analizojmë vetëm një nga shembujt në mënyrë që të kuptojmë atë çka Auditori flet. Do mundohemi ta përkthejmë në teza të lexueshme për qytetaret atë çfarë Auditori konstaton në njërin prej projekteve kapitale të Komunës sikur është rregullimi i shtratit të lumit “Mirusha”.

Auditori ka gjetur se ka pasur ndryshime mes punëve që janë kontraktuar dhe atyre që janë realizuar në terren.

Çfarë nënkupton kjo?

Punët e shtratit dhe kanalizimit ishin të kontraktuara në vlerë 1,818,730 euro ndërsa janë ekzekutuar 538,189 euro apo 70% më pak, punët e mbulimit në kanalizim ishin të kontraktuara 389,088 euro ndërsa janë realizuar 1,208,033 euro apo 210% me shumë.

E përkthyer në teza të lexueshme për qytetarin e thjeshtë nënkupton që :

TEZA1: destinimi i tenderit është deformuar në mënyrë që t’i përshtatet fituesit të tenderit. Kjo lë hapësirë të ngrisë dhe nen tezen pasuese që fituesi i tenderit ka mundur të jetë parapëlqyer dhe paracaktuar që më parë.

Ligji thotë se ndryshimi i kontratës së punëve të projektit të cilat nuk ishin paraparë në kontratën fillestare, vlera e punës së pjesës së ndryshuar nuk duhet të jetë më e madhe se 10% e vlerës së kontratës fillestare. Auditori thotë në rastin e parë menaxherja e projektit ka shfrytëzuar 70% më pak, në rastin e dytë ka tejkaluar 210% të investimeve.

Çka nënkupton kjo? E përkthyer në teza të lexueshme kjo nënkupton që :

* TEZA2 : janë harxhuar më pak materiale që kanë mundur të jenë më të kushtueshme dhe janë harxhuar shumë më shumë materiale më pak të kushtueshme që ka reperkusione direkte në përzgjedhjen e ofertuesit.
* TEZA3 : uljen enorme të çmimeve të materialeve që nuk përdoren dhe rritjen enorme të çmimeve të materialeve që përdoren shumë, me impakt direkt në epilogun e ofertimeve.
* TEZA4 : Ofertuesit që iu kanë përmbajtur kritereve strikte të tenderit automatikisht janë përjashtuar nga gara e ndershme

Por para se të ndodhin këto makinacione brenda tenderit është dashur të zgjidhet dikush që do t’i zbatoj këto manovrime akrobatike.

**Ligji** thotë që emërimin e menaxherit të projektit e cakton ZKA(zyra kombëtare e auditorit), **Auditori** paska thënë se Kryesuesja e Kuvendit është **vet caktuar** si menaxhere e kësaj kontrate milionëshe.

**Ligji** thotë se ndryshimi i projektit apo kontratës së shpërblyer fillestare ndryshohet dhe përgatitet nga ana e Departamentit të Prokurimit si dhe merret aprovimi nga ZKA për ndryshim. **Auditori** thotë se ndryshimet janë bërë nga menaxherja manipulante pa aprovimin paraprak në K.K. dhe pajtueshmëri me procedurat.

Çfarë nënkupton kjo? E përkthyer në teza të lexueshme kjo nënkupton që :

* TEZA5: në krye të projektit duhej të vendosej personi i përshtatshëm dhe i dëgjueshëm që do zbatoj urdhrat dhe ndryshimet e nevojshme, mbi të gjitha person i besueshëm që do hesht makinacionet e duhura.
* TEZA6 : Devijimet e kontratave zvogëlojnë sigurinë se ato janë duke u realizuar në përputhje me kushtet e specifikat e kontratës.

**Auditori** thotë se mos respektimi i kritereve të vendosura në dosjen e tenderit mund të rezultojë me trajtim jo të barabartë të ofertuesve, pagesa të parregullta dhe vlerë të ulët për para.

Krejt në fund të gjeturat e Auditorit mund të shpijnë në dyshimet e bazuara se tenderi milionësh ka pasur mundësi të jetë **i TRUKUAR** në bashkëpunim me njësinë kërkuese dhe autoritetin kontraktues.

E kryetari ka pasur detyrë të siguroj respektimin efektiv të rregullave të prokurimit lidhur me menaxhimin e kontratave.

Kur Auditori gjen shkelje, ndërsa kryetari pranon se i ka ditur, atëherë duhen të ndërmerren edhe masa ndëshkuese ligjore. Kështu e thotë ligji, nuk e them unë.

**Shefik Surdulli:** të gjeturat e auditorit janë shqetësuese dhe duhet të shqetësoheni të gjithë e sidomos ata që ndodhen në krye të pushtetit.

Nuk ka risi, janë shkelje të njëjta që ju përcjellin vit pas viti dhe me gjithë rekomandimet e auditorit udhëheqja komunale nuk e qon kokën, por vazhdon me shkelje të përsëritura.

Te çështja e të punësuarve me kontratë mbi vepër, auditori e quan angazhim i parregullt i stafit për shërbime të veçanta, natyrisht manipulohet me shifra.

Për vitin 2018, auditori thotë se janë pranuar 119 punëtorë për shërbime të veçanta, pastaj në fund del një shifër e të punësuarve në mënyrë jo ligjore. 92 punëtorë të punësuar me kontratë mbi vepër më shumë se 6 muaj, por sipas ligjit të shërbimit civil neni 12 pika 4, thuhet se emërtimet për një periudhë të caktuar duhet të bëhen në bazë të kontratave të quajtura marrëveshje për shërbime të veçanta.

Auditori i identifikon shkeljet te ndarja e subvencioneve, në kundërshtim me ligjin e financave publike.

Tejkalimi i shumave për ndarjen e subvencioneve, komuna subvencionon Medresenë e mesme në Gjilan me 2500 litra naftë për ngrohje, tejkalon shumën plus 500 litra. Mjetet nuk barten në llogarinë e përfituesit e subvencionimit por drejtpërdrejtë në fituesin e operatorit ekonomik.

Shkelja e projekteve pa plan detaj të ndërtimit, shpenzimet e pa parashikuara, dobësi në menaxhimin e kontratave, tejkalimin e vlerave të projektit e shumë gjetje tjera.

Inicimi i projekteve edhe në këtë periudhë ka vazhduar pa buxhet të mjaftueshëm për realizimin e tyre.

Edhe më tutje jep rekomandime për përmirësimin e performancës. Auditori i përgjithshëm jep vërejtje edhe për pamundësinë e auditorit të brendshëm për auditim që nuk i ka duart e lira të punojë.

**Arijeta Rexhepi:** Raporti për numrin e punëtorëve sipas listës së pagave, ishte nënvlerësuar për 230 të punësuar, për faktin që nuk ishte shpalosur numri i të angazhuarve në zyrën e Kuvendit Komunal (100 të angazhuar) si dhe mungonin të dhënat për të punësuarit me orar jo të plotë nga arsimi fillor dhe i mesëm (130 të punësuar). Pra, kemi një nënvlerësim prej 230 punëtoreve për të cilën nuk kemi pas njohuri asnjëherë përkundër kërkesës tonë.

Rekomandim i cili po përsëritet secilin vit është edhe ndarja e subvencioneve dhe transfereve , ndahen subvencionet për teatrin e qytetit por mungon marrëveshja siç kërkohet me rregulloren e komunës, gjithashtu sipas nenit 3 pika 1.2 e marrëveshjes për subvencionim ku përfituesit obligohen të raportojnë komunën për mjetet e shpenzuara, kemi rastet të cilët kane marrë subvencionimin por nuk kane sjelle fare raporte komunës, pastaj kemi tejkalim të shumës të aprovuar për subvencionim si dhe kemi rastin ku është bërë ndarja e subvencionimit pa shpallje publike, që tregon mos transparencë gjate ndarjes së subvencioneve .

Raporti tregon edhe për parregullsitë në kalkulimin e të hyrave nga tatimi në pronë, ku kemi tetë raste të tatimpaguesve të njëjtë i janë njohur dy e më shumë prona si banim kryesore, pastaj kemi 9 raste prona të cilat i takonin kategorisë së vlerësimit komercial-dyqane ndërsa ishin kategorizuar si depo magazine, tjetra, janë identifikuar 6 raste ku prona tatimore nuk ishte vlerësuar sipas zonës tatimore të përcaktuar me rregullore pra, në rastet konkrete që përmendën në raport prona është përllogaritur duke marre për bazë zonën e dytë ndërsa sipas rregullores i takon zonës 1B, ndërsa tjetra e përllogaritur duke marre për bazë zonën e dytë ndërsa sipas rregullores i takon zonës 1 A. Kuptohet se të gjitha këto që përmenda e të tjera të shumta që janë dhënë në këtë raport rezulton në dëmtim të buxhetit të komunës, në mungesë të transparencës dhe menaxhim të dobët të komunës.

**Bujar Nevzati**: nuk i keni respektuar vërejtjet e vitit 2017 shpenzimin e parasë nuk e keni respektuar, kontrollin e brendshëm nuk është mbi nivelin e duhur dhe keni bërë shkelje financiare. Kur nuk respektohen ligjet atëherë edhe ne si këshilltarë jemi të pa fuqishëm për të ndërmarrë diçka e me këto parregullsi duhet të merret prokuroria.

Auditori i brendshëm nuk i ka duart e lira për punë të pavarur e kjo është tejet shqetësuese. Të gjitha të gjeturat janë reale dhe shpresoj që do të keni përmirësime, sepse qeverisja komunale duhet të këndellet dhe të përmirësohet.

**Burim Berisha**: shihet se është raport i detajuar dhe për vitin 2018 nuk ka çështje të theksuara. Njësia e auditorit të komunës së Gjilanit është më e mira në Republikën e Kosovës dhe i ka duart e lira dhe efikase duke punuar drejtë dhe është shembull për të gjithë.

**Zijadin Maliqi**: raporti i auditorit është final dhe është real. Ka rekomandime por asnjë nuk janë me rrezik të lartë. Ministria e ka lëshuar fletë alokimin e mjeteve për subvencion të teatrit, dhe ne nuk mund ta ndërrojmë atë dhe nuk është faji jonë. Rekomandimet e auditorit janë niveli i ulët i shpenzimeve por ne kemi 79% të shpenzimeve e unë jam i kënaqur me shpenzime, sepse për shkak të mbylljes së vitit fiskal nëntori dhe dhjetori mbesin pa u shfrytëzuar. Subvencionet i kemi shpenzuar 99%.

Inicimi i projekteve pa zotim të mjeteve nuk është i vërtetë ashtu siç ka thënë auditori, por ne punojmë në bazë të deklaratës mbi disponueshmërin e mjeteve.

**Arbër Ismajli**: te kontratat e punëtorëve, mos harroni që ka punëtor të sigurimit të cilët detyrimisht duhet mi marrë për shkak se kemi mungesë të operatorit për mbikëqyrje të objekteve. Komuna e Gjilanit ka marrëveshje edhe me policinë dhe planifikojmë te intervenojmë dhe në stacion të autobusit për siguri. Ne duhet të shfrytëzojmë kompanitë që jemi të lidhur me kontrata.

**Shpresa Kurteshi-Emini**: e ndjej obligim ta potencoj se unë dhe zyra e prokurimit nuk kemi fare të bëjmë me atë që auditori ka thënë se kryesuesja e kuvendit është vetë emëruar menaxhere e projektit për Lumin Mirusha, por unë nuk jam emëruar, e as nuk jam vetë emëruar por auditori ka keqkuptuar.

**Riza Abdyli**: auditori thotë se për të angazhuar punëtorë me kontratë në administratë, komuna ka angazhuar punëtorë pasi që ka mbi 40 punëtorë të suspenduar për shkak të hetimeve penale nga ana e prokurorisë.

**Nevzat Isufi**: duhet të punohet, të ndihmohet secilit institucion, por mendoj se ndihma më e mirë është të përfundojë objekti i policisë të cilit i ka mbetur punimet në gjysmë.

**Shefik Surdulli**: po mundoheni t’i arsyetoni subvencionet se më mirë qenka të ja jepni operatorit që keni kontratë, por përderisa aktet normative e precizojnë se si duhet të veprohet nuk mund të arsyetohet ndryshe.

**Arbër Ismajli:** javën e kaluar kryetrari i komunës ka pas takim me drejtorin e policisë dhe është diskutuar çështja e objekti,t por është një kontekst gjyqësorë në mes operatorit të punimeve dhe policisë. Drejtori i policisë është zotuar se deri vitin tjetër do të përfundojnë punimet.

* 1. **Propozim vendimi për ndryshimin e destinimit të planifikuar në parcelat kadastrale me nr.: 2282-0, 2277-1, 2278-1, 2278-4, 2280-1, 2281-1, 2276-2, 2276-3 dhe 2276-4 në kuadër të planit rregullues urban “Livadhet e Arapit”, në Gjilan**

**Bekim Bajrami**: Lidhur me këtë kërkesë, ne si drejtori kemi pranuar kërkesën e pronarëve të tokave në këtë zonë të cilët kanë kërkuar që të bëhet ndërrimi i destinimit të këtyre pronave nga banimi individual në banim kolektiv. Këto prona me këtë sipërfaqe të përbashkët, janë të shtrira në nën zonën e Planit Rregullues Urban “Livadhet e Arapit“ të cilat janë të parapara me destinim Banim Individual sipas paraqitjes grafike. Me këtë ndryshim do të plotësohet e tërë nën zona e këtij plani dhe nuk do të ketë përzierje destinimesh pasi me këtë do të arrihet konformiteti i zhvillimit të ndërtimit.

**Riza Abdyli:** këto ndryshime nuk kanë bazë ligjore të bëhen, dhe ajo zonë është e planifikuar për ndërtim individual, kurse me një anë rrethohet me banim kolektiv. E vetmja mundësi për ndryshim të destinimit është revidimi i planit dhe ju sugjeroj të veproni kështu, përndryshe të jeni të vetëdijshëm që çdo ndërrim bën shkelje ligjore. Kjo pikë nuk ka kaluar në komitetin përkatës e nëse ka kaluar a është përkrah nga komiteti apo jo.

**Shemsedin Elezi**: në emër të grupit të këshilltarëve të LDK i japim përkrahje kësaj pike sepse u mundëson banorëve sigurimin e banimit.

**Isa Agushi**: mendoj se procedurat ligjore duhet të respektohen dhe në komitetin e pronës nuk është shqyrtuar kjo kërkesë. Pajtohem me kolegun i cili thotë se procedurat po shkelen

**Bekim Bajrami:** ky propozim ka kaluar në komitetin për planifikim urban dhe komitetin e eksperteve të planifikimit hapësinor dhe është shqyrtuar në KPF. Ndryshimet që bëhen nuk e afektojnë askënd përreth.

**Me 18 vota “për” dhe të tjerat abstenime miratohet Propozim vendimi për ndryshimin e destinimit të planifikuar në parcelat kadastrale me nr.: 2282-0, 2277-1, 2278-1, 2278-4, 2280-1, 2281-1, 2276-2, 2276-3 dhe 2276-4 në kuadër të planit rregullues urban “Livadhet e Arapit”, në Gjilan**

* 1. **Raporti i Komisionit për organizimin e tubimeve zgjedhore dhe zgjedhjen e anëtarëve dhe Kryetarëve të Këshillave të lagjeve urbane dhe të fshatrave**

**Abdyl Aliu**: komisioni ka përbërje: Abdyl Aliu, Arianit Sadiku, Hevzi Xhelili, Mimoza Kadriu, Arta Nuhiu, Anita Ademi.

Në kuadër të raportit të nxjerrët sot një vendim për pagesën e anëtarëve të komisionit.

Në të kaluarën ka qenë 50 € për një takim dhe propozoj që prapë të mbetet e njëjta.

E potencoj një reagim të Shefik Surdullit i cili në rrjetet sociale ka bërë një shkrim në të cilën ka thënë shumë të pavërteta. Titullin ja vendos atij shkrimi “për kënd po i themelon këshillat komuna e Gjilanit”, e unë i them se neni 1 i rregullores e ka saktësisht të shkruar se për kënd themelohen këto këshilla. Në vitin 2014 ju z. Surdulli keni pas tendencë për t’u zgjedhur kryetar i fshatit tuaj por nuk keni pas fat, e në atë kohë mendoj se e keni ditur qëllimin e këshillit të fshatit.

Thuhet se pushtetarët po përdorin qytetarët për interesa politike, kjo nuk është e vërtetë sepse komisioni ka zgjedhur nëntë këshilla prej të cilëve vetëm 3 janë të LDK e të tjerët janë partive tjera. Tubimi është mbajtur me 1 korrik, kurse në shkrim të z.Surdulli thuhet se me 30 qershor kanë dalë në tubim 200 qytetarë. Qytetarët e Gjilanit nuk ambientohen me të keqen dhe të pavërtetat.

**Shefik Surdulli**: në të shumtën e rasteve unë e kam përgëzua punën e z Aliu lidhur me angazhimin dhe aktivitetet e tij. Nuk e di pse po merret me shkrimet e mija në media por megjithatë të falënderoj për promovim.

Zgjedhja e këshillit lokal në fshatin Zhegër sipas informacioneve që i kam, me rastin e zgjedhjes së anëtarëve të këshillit lokal është shkel rregullorja sepse janë propozuar 8 anëtarë të këshillit por janë zgjedhur 7 anëtarë me votë të hapur. Rregulloja e ndalon këtë mënyrë të votimit. Te tubimi në fshatin Livoq të epërm janë grumbulluar njerëzit aty, por takimi ka dështuar sepse komisioni nuk ka marrë pjesë dhe nuk ka dhënë arsyetim për mungesë, prandaj dua përgjigje.

**Abdyl Aliu**: raporti është i nënshkruar dhe i pranuar nga të gjithë anëtarët e komisionit. Gjatë punimeve kemi diskutuar dhe kemi vendosur si komision me konsensus. Sa i përket Zhegrës, ne kemi pyetur kuvendin për mënyrën e votimit dhe ata kanë kërkuar që të jetë me votim të hapur. Në Livoq të epërm kemi marrë informata se banorët nuk janë informuar sa duhet prandaj e kemi shtyrë mbledhjen.

**Sadri Arifi**: ne duhet ta nxjerrim një vendim për kompensimin e anëtarëve të komisionit.

Kurse sa i përket kryetarëve të këshillave, ju e dini se para disa seancave ne kemi nxjerrë një vendim për kompensimin e tyre, por tani për t’i kompensuar lus komisionin për zgjedhjen e këshillave të na sjell emrat e kryetarëve të këshillave në mënyrë që të nxjerrët një vendim për kompensim me ata emra.

**Isa Agushi:** në Zhegër kanë qenë 8 kandidat të propozuar dhe votimi ka qenë me aklamacion, nuk e di se a e lejon rregullorja këtë mënyrë të zgjedhjes.

**Riza Abdyli**: keni të drejtë z. Agushi, nëse kuvendi para propozimeve të caktuara vendos të shkoj në votim me aklamacion është në rregull, por komisioni për zgjedhjen e këshillave fillimisht ka bërë propozimet e pastaj ka vendos të votoj me aklamacion, kjo nuk është e drejtë.

**Abdyl Aliu:** votimi është vendos me aklamacion dhe nuk ka asgjë të keqe, sepse ne si komision e kemi pranuar këtë lloj votimi.

**Sadri Arifi**: Neni 5 i rregullores për formimin e këshillave të fshatrave, paragrafi 6 thotë se zgjedhjet mund të bëhet përmes votimit të hapur dhe votimit të fshehur. Votimi i fshehur mund të propozohet nga çdo qytetar që merr pjesë në takim, nëse përkrahet nga 1/3 e pjesëmarrësve.

**Enver Hajrullahu:** votimi është bërë për secilin kandidat veç e veç.

**Kryesuesja e vë në votim raportin e komisionit për zgjedhjen e këshillave lokal, por njëkohësisht edhe propozimin për nxjerrjen e vendimit për kompensimin e anëtarëve të komisionit 50 € për një takim dhe në mënyrë unanime miratohet Raporti i komisionit dhe vendimi për kompensimin e komisionit.**

* 1. **Raporti gjashtëmujor i DKA 2019**

**Nevzat Isufi**: mendoj se është një pasqyrë e mirë sa i përket raportit për regjistrimin e nxënësve, por mungojnë rezultatet nga testi kombëtarë për nxënësit e shkollave të mesme dhe mendoj se ka qenë e nevojshme një pasqyrë krahasuese me vitet e kaluara. Kemi rënie të numrit të nxënësve.

**Arijeta Rexhepi**: në bazë të tabelës që është paraqitur në raport dalin 89 nxënës të pa notuar, na sqaroni si kanë mbetur këta nxënës pa notuar?

**Nazim Gagica**: raporti pasqyron një gjendje të mirë të regjistrimit të nxënësve në shkolla. Vende të lira kanë mbetur 514 në disa shkolla të caktuara. Rënia e numrit të nxënësve është një prej problemeve që po përballemi e kjo ndikon edhe të numri i mësimdhënësve. Te shkolla Mehmet Isai kemi arrite të hapim disa profile të reja, por nuk ka ndikuar në shtimin e paraleleve. 89 nxënësit e pa notuar janë kryesisht me transferet e bëra.

* 1. **Propozim vendimin për caktimin e lokacionit për ndërtimin e Tregut të kafshëve në ngastrën kadastrale nr.884-5, ZK Livoq i Poshtëm**

**Abdyl Aliu:** duke qen se propozimi për caktimin e lokacionit për ndërtimin e tregut të kafshëve e ka kaluar të gjithë vijën e nevojshme dhe të domosdoshme institucionale për të ardhur në fund për miratim këtu në kuvendin komunal .

Komiteti për Planifikim, Urbanizëm dhe Mbrojtje të Mjedisit në takimin e organizuar për këtë çështje e ka trajtuar këtë dhe ka rekomanduar pa asnjë votë kundër të të gjithë anëtarëve të Komitetit.

Trupa tjetër profesionale Komiteti Konsultativ i Eksperteve te Planifikimit Hapësinore gjithashtu e ka trajtuar enkas këtë çështje dhe ka dhënë rekomandim pa asnjë votë kundër për këtë lokacion.

Me kërkesë dhe me insistim timin dhe të kolegut Riza Abdyli kemi organizuar takim me Këshillin e Fshatit Velekincë dhe me disa qytetare te Velekincës ku e kemi trajtua çështjen e lokacionit për ndërtimin e tregut të kafshëve dhe me përgjegjësi të plotë ju them se asnjë nga pjesëmarrësit nuk ka qenë kundër caktimit të lokacionit, vetëm se ka pas kërkesa të arsyeshme qe komuna ta mirëmbajë dhe të ketë përkujdesje maksimale për tregun nga aspekti i ruajtjes së ambientit dhe pastërtisë, pastaj kërkesa tjetër ka qen te tregu, të ketë qasje të mjaftueshme rrugore dhe infrastrukturë të përgjithshme maksimale.

Kryetari i Këshillit të Fshatit Velekincë, Skender Bajrami në takimin e organizuar së bashku me përfaqësuesit e Kuvendit Komunal të Gjilanit z. Avdyl Aliu dhe Riza Abdyli si dhe me drejtorët komunal Ramiz Ramadani dhe Bekim Bajrami, shqyrtuan së bashku projektin modern të tregut të kafshëve i cili është me standarde të larta evropiane dhe i vetmi në Kosovë.

Jo vetëm përfaqësuesit e Kuvendit dhe të Komunës por edhe anëtarët tjerë të Këshillit të Fshatit dhe qytetarë tjerë të Velekincës kontribuon në këtë çështje.

Njëzëri u vlerësua se një projekt i tillë është me rëndësi jo vetëm për Velekincën por edhe për regjionin e Gjilanit në përgjithësi.

Këshilli i Fshatit dhe qytetarët tjerë kërkuan garancë nga komuna që tregu i kafshëve të ketë përkujdesjen maksimale të nevojshme në të ardhmen si dhe i njëjti të ketë qasje të mjaftueshme rrugore dhe infrastrukturë të kënaqshme. Po ashtu u debatuan edhe projekte tjera që janë në interes të fshatit dhe komunës në përgjithësi.

**Riza Abdyli**: nuk është e vërtetë që ju z.Aliu keni kërkuar që kjo pikë të shtyhet, pastaj unë jam qytetar i Velekincës dhe nuk qëndroj me petkun e pushtetit. Pajtohem me ty që prezent kemi qenë 10 vetë por vetëm unë kam qenë kundër dhe kam thënë se meqë shumica e anëtarëve prezent po më mundin mua, s’paskam çka të bëjë në këtë aspekt. Kam propozuar të mblidhet këshilli i fshatit dhe t’i njoftoj më mirë banorët e fshatit. Kjo ka ndodhur dhe është thirrë një takim i këshillit në të cilin ka munguar kryetari i këshilli dhe pjesëmarrës kanë qenë 80 persona ku të gjithë kanë qenë kundër ndërtimit të tregut të kafshëve në Velekincë.

Kjo na ka shtyrë të bëjmë një peticion kundër ndërtimit të tregut të kafshëve në Velekincë dhe këshilli i fshatit prej 7 anëtarëve, 5 anëtarë ka kundër. Unë kam edhe një shkresë nga këshilli i cili thot;: banorët e Velekincës janë të vetëdijshëm për trajtimin që iu është bërë nga qeverisjet komunale që nga pas lufta duke mos e trajtuar asnjëherë me dinjitet. Mos reagimi i tyre nuk ka qenë për shkak të mos informimit apo mashtrimit por për shkak të tolerancës dhe mos dëshirës për të kundërshtuar disa iniciative, me shpresë dhe vullnetin për të ndihmuar zhvillimin në përgjithësi dhe për të mos u bërë pengesë, megjithatë kjo po i kushton fshatit duke u degraduar dhe duke rrezikuar të bëhet i pa banueshëm nga projektet e tilla të dëmshme për ambientin. Edhe projektet që kanë qenë në të mirë të fshatit nuk janë kryer me përgjegjësi të duhur.

Sikur të mos mjaftonte deponia regjionale e mbeturinave që po kontaminon këtë fshat me natyrë të bukur, ku ka toka pjellore, lum, mal, komuna po e keqpërdorë tolerancën tonë duke provuar ta instaloj në këtë fshat edhe një projekt të radhës që do të jetë problem për banorët dhe ambientin. Ky fshat po shpërfillet sikur të jetë ndonjë vend i braktisur nga banorët pa pronarë ku mund të bësh çfarëdo eksperimenti që doni pa hasur në reagime apo në kundërshtime të banorëve.

Deponia ishte një projekt i mirë në letër, me standarde evropiane, projekt për të cilin është thënë që do të ketë edhe të punësuar nga komuniteti , nuk do të ketë kundërmim të erës, e shumë çka tjetër, por e gjitha doli ndryshe pasi tashmë në Velekincë ka probleme me ujërat e zeza, edhe me Lumin Morava që kalon nëpër Velekincë. Komuna duhet të ketë një hartë shpërndarëse të projekteve në mënyrë që të ketë një balanc mes zonash e kjo fillimisht të bëhet për hirë të natyrës e pastaj të banorëve. Ne banorët e Velekincës jemi të vendosur të ndalojmë këtë projekt pavarësisht kostos financiare dhe problemeve që mund t’i kemi apo diskriminimit që do të mund të bëhet si shenjë hakmarrje ndaj neve por iu bëjmë me dije instancave komunale që nuk do të zgjedhim forma për ta ndaluar këtë projekt. Ne do ta njoftojmë edhe donatorin që jemi kundër këtij projekti në Velekincë.

**Nevzat Isufi**: ne në KPF kemi marr vendim për shtyrjen e kësaj pike për disa çështje. Për shkak të mos konsultimit të komunitetit dhe mos mbajtjen e dëgjimit publik me banorët e Velekincës, për shkak se propozuesit nuk kishin alternativë tjetër të mundshme dhe mbi të gjitha për shkak të mos informimit të banorëve. Deponia e mbeturinave është bërë në Velekincë dhe mos menaxhimi i saj i ka sjell dëme këtij fshati, në propozim janë edhe varrezat, e tani edhe tregu, mendoj se janë projekte të tepërta. Këshilli i fshatit e ka kundërshtuar këtë projekt dhe është mospërfillje e banorëve nëse ju vendosni ndryshe. Kur dikujt i konvenon e pyet këshillin e fshatit, e kur nuk i konvenon e anashkalon këshillin e fshatit. Unë jam që kjo çështje të shtyhet dhe të vendosin vet qytetarët e Velekincës.

Sa i përket projekteve të rrugës, aty po gjelbërohen asfaltet, e shpejt do të amortizohet edhe projekti i lumit Mirusha.

**Riad Elezi**: u flit shumë por nuk u tha asgjë, por ajo është zonë kadastrale e fshatin Livoq, e jo me fshatin Velekincë siç ju po e thoni.

**Shemsedin Ramushi:** mendoj se ky projekt është i mirë dhe sjell zhvillim ekonomik. Për t’u bërë një objekt siç është në projekt duhet të bëhen analizat e duhura që për të cilën besoj se janë analizuar mirë çështjet. Nëse ne nuk e përkrahim këtë pikë ne rrezikojmë ta humbim projektin. Ky projekt është fitimprurës dhe sjellë të mira, sepse shembull nëse fëmijët shesin ujë aty ka fitim. Po garantohet që projekti është me standarde evropiane, prandaj qëllimi është vetëm të pengohet ky projekt.

**Bujar Nevzati**: nuk duhet të ngutemi me këtë projekt, sepse duhet të bisedohet edhe një herë me banorët e fshatit e t’i bindim se ky projekt ka edhe të mira, e jo vetëm anë negative, prandaj propozoj që kjo pikë të shtyhet.

**Shefik Surdulli:** nuk diskutohet vlera e mirë e këtij projekti, por nuk duhet ta injorojmë këshillin e fshatit i cili është zgjedhur nga ky kuvend, prandaj le të diskutohet edhe një herë me banorët e fshatit.

**Isa Agushi**: ky projekt po thuhet se është i mirë në fotografi, por ne mund ta vendosim edhe Parisin në një foto sigurisht del bukur. Nuk duhet t’i injorojmë gjysmën e këshilltarëve komunal që janë kundër kësaj pike, nuk duhet ta injorojmë këshillim e fshatit i cili po ashtu është kundër.

**Arianit Sadiku**: nëse është problematik e madhe për banorët e asaj zone, a ka mundësi që komuna të gjej hapësira tjera për këtë projekt. Edhe në mbledhjen e komitetit për pronë është diskutuar ky projekt dhe është votuar me të vetmin arsye të lokacionit. Përderisa ka banim aty mendoj se nuk është lokacion i qëlluar sepse zona përreth e ka kundërshtuar këtë projekt sepse për ta është çështje jetike. Komuna duhet të gjej lokacion tjetër mandej e kalojmë si pikë.

**Abdyl Aliu:** në këtë pikë si duket nuk po i interesojnë askujt të mirat e këtij projekti, por vetëm dëshironi ta pengoni si projekt. Ky projekt i plotëson të gjitha kriteret dhe nuk është në Velekincë por është zonë kadastrale me Livoq.

**Riza Abdyli**: më vjen keq por z.Aliu dhe z.Riad Elezi po manipulojnë me zona, por ju nuk po e kuptoni që qasja është nga Velekinca, pavarësisht që është zonë kadastrale me Livoq.

**Ramiz Ramadani**: tregu është obligim ligjor dhe për fat të keq që e gjithë Kosova nuk ka asnjë treg të licencuar. Nuk u gjet asnjë element që e rrezikon komunitetin nëse ky treg vendoset në atë lokacion. Ne jemi përgjegjës për veprimet tona dhe vlerësoj se është projekt i qëlluar. Ju e keni kundërshtuar këshillin z. Abdyli duke thënë se 7 anëtarë nuk mund të barazohen me krejt banorët e fshatit Velekincë. Nënshkrimet që janë ardhur është peticion familjar dhe nuk duhet t’i politizoni gjërat sepse i bëjmë dëm qytetarëve tanë. Ky treg i plotëson normat ligjore, qasja është e lehtë dhe është treg fitimprurës për të gjithë, prandaj nuk shoh asnjë pengesë lidhur me këtë projekt.

**Bekim Bajrami**: projekti është me standarde evropiane, ne kemi paguar projektin ideor dhe nuk është ende për implementim. Gjilani e ka fituar si grand këtë projekt prandaj nuk duhet ta humbim si mundësi.

**Me 16 vota ”për” dhe 10 vota “kundër” miratohet Propozim vendimin për caktimin e lokacionit për ndërtimin e Tregut të kafshëve në ngastrën kadastrale nr.884-5, ZK Livoq i Poshtëm**

2.8 **Propozim vendimi mbi qasjen e revidimit të pjesshëm në parcelat me nr .03872-0 dhe 03878-0 të planit detal urbanistik “Qendra” zonal në Gjilan me 16 vota “për” e të tjerat “abstenime” hyn në rend dite.**

**Bekim Bajrami**: ne kemi një kërkesë nga BIK që kërkojnë një hapësirë për shfrytëzim për selinë e tyre në Gjilan. Ne kemi një marrëveshje mes bashkësive dhe menaxhmentit. Për momentin kemi tjetër planifikim dhe ndërrimi i destinimit në këtë mënyrë nuk mund të shkoj prandaj duhet ta rishikojmë dhe të organizojmë punëtori që i takojnë me ligj urbanizmit .

Prandaj kërkohet mundësia për rishikim të këtyre dy pronave.

**Shefik Surdulli**: u manipulua me këtë çështje, sa që deshët të na thoni se jemi kundër bashkësisë islame. Po ju them një që ne nuk jemi kundër askujt por në këtë rast ne i kemi borxh BIK për shkak aktivitetit të veprimtarisë në periudhat ma të rënda i ka ndihmuar gjithëve. E mbështes këtë pikë me besimin se nuk ka shkelje ligjore dhe besoj që ju e keni parasysh këtë gjë.

**Nevzat Isufi**: nuk po e respektoni rregulloren e kuvendit, sepse nuk mund të futen në rend dite 10 çështje pa kaluar në procedura. Pajtohem me pjesën që e tha drejtori, sepse në radhë të parë kemi të bëjmë me pronë në qendër të qytetit dhe asaj prone duhet t’i ndërrohet destinimi, e pastaj të mendohet për forma të tjera të shfrytëzimit. Kërkesa e ardhur nuk ka kaluar në KPF dhe nuk është çështje e ngutshme prandaj duhet të rishikohet. Nuk jam që sot t’i japim vendim kësaj pune dhe përfaqësuesit e BIK është dashur ta bëjnë një kërkesë më ndryshe, janë drejtuar një numër të anëtarëve të kuvendit që nuk janë më këtu dhe kjo kërkesë është ripërsëritur.

**Arianit Sadiku**: kam një pyetje për drejtorin që mos të biem në konflikt me ligjin sepse ministria i ka kthyer mbrapa vendimet për këto qendra.

**Bekim Bajrami**: ky plan kur ka hyrë në fuqi mund që pas 5 viteve të revidohet pjesërisht apo plotësisht. Në këtë kohë nuk mund t’i parashohim disa propozime, por është pozita në qendër të qytetit dhe për ta ndërruar destinimin pa ndjekur hapat nuk na takon. Ky ndryshim eventual që bëhet do të aplikohet në hartë zonale.

**Në mënyrë unanime miratohet** **Propozim vendimi mbi qasjen e revidimit të pjesshëm në parcelat me nr .03872-0 dhe 03878-0 të planit detal urbanistik “Qendra” zonal në Gjilan me 16 vota “për” e të tjerat “abstenime” hyn në rend dite.**

**Seanca e shtatë e Kuvendit i përfundoi punimet në ora 19:10 minuta.**

**Procesmbajtësja Kryesuese e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Shpresa Kurteshi-Emini**